
ACTA PII PP. X 


CONSTITUTIO APOSTOLICA 


DE URBIS VICARIATU 


PIUS EPISCOPUS | 
SERVUS SERVORUM DEI 
AD PERPETUAM REI MEMORIAM 


Etsi Nos in Apostolici ministerii fastigio constitutos 
urgeat instantia quotidiana, sollicitudo omnium ecclesta- 
rum ', nihilominus vel ab ipso Nostri pontificatus exordio, 
illustrium Decessorum vestigia sequuti, haud praetermisi- 
mus in praecipuis habere sacram procurationem dilectae 
huius Urbis ecclesiaeque omnium principis, cui arcano 
divinae Providentiae consilio praepositi sumus. 

Quapropter multa per occasionem a Nobis edicta sunt. 
sive ad cleri disciplinam tuendam, roborandam, sive ad am- 
plificandum divinum cultum, sive ad paroecias aptius atque 
opportunius ordinandas; pluribus etiam peculiaris ac pri- 
vati momenti rebus provisum. 

Sed illud potissimum obversabatur animo, ut officiis 
quoque dioecesanae Curiae almae huius Urbis, hoc est Vica- 
riatus Nostri, accessio aliqua fieret in melius; quo idem novis 
legibus canonicis plenius responderet, novis temporum 
adiunctis conveniret aptius, et expediendis negotiis celerius 
prospiceret. Cuius perficiendi consilii auctores etiam Nobis 
exstiterunt viri non pauci prudentia ac dignitate conspicui. 


‘II ad Corinth. x1. 
Acta, vol. [V, n. 1. — 15-1-012. 1 

Nunc vero, quum licuerit Vicariatui Nostro propriam 
sedem in Urbe, eamque multo commodiorem ampliorem- 
que attribuere, propositi Nostri in rem deducendi opportu- 
num tempus advenisse iudicavimus. Quapropter rebus omni- 
bus matura deliberatione perpensis, Apostolica auctoritate 
Nostra ea quae sequuntur constituimus atque decernimus. 


1. Nostra dioecesana Urbis Curia, seu Vicariatus, in qua- 
tuor officia dispertitur: I° de divino cultu et visitatione aposto- 
lica, II° de cleri et christiani populi disciplina, III° de iudiciariis 
negotiis, IV° de oeconomica administratione. 

2. Omnibus hisce officiis praesidet Cardinalis, qui Vicarius 
Noster generalis in Urbe est. Eiusque munus et auctoritas, prout 
nunc obtinet, perpetua est, nec cessat vacante Sede Apostolica. 

3. Obnoxius Cardinali Vicario singulis quatuor memoratis 
officiis praeerit Praelatus a Summo Pontifice eligendus, cui 
omnes qui in eodem officio sunt administri directo et proxime 
suberunt. 

Primo officio praeerit Commissarius pro rebus divini cultus 
et pro Visitatione apostolica in Urbe, alteri Adsessor pro rebus 
disciplinaribus, tertio Auditor pro rebus iudiciariis, quarto Prae- 
jectus administrationi. Quo etiam ordine, ratione dignitatis, 
singuli Praelati inter se praecedent. 

4. Officia quae modo habentur Vicesgerentis, Locumtenentis, 
Secretarii et Auditoris Vicariatus supprimimus et vi praesentis 
Constitutionis suppressa declaramus. Iura vero et munia omnia 
quae ad eadem officia quocumque titulo pertinebant, respective 
pro natura negotii et iuxta terminos in hac constitutione sta- 
tutos tribuimus et assignamus quatuor memoratis Praelatis. 

Volumus autem ac decernimus ut venerabilis frater Noster 
Iosephus Ceppetelli Patriarcha Constantinopolitanus, cui officio 
primo praeesse et munus Commissarii adtribuimus, honoris 
causa, nomen Vicesgerentis, ipse tantum, durante munere servet. 

5. Quamquam singula officia et qui eis praesunt, coniunctim 
et amico foedere procedere debeant, quo melius finem suum, hoc 
est divinam gloriam et populi salutem, collatis viribus, assequan- 
tur; nemo tamen, etsi ordine et gradu dignior, in alterius officii 
pegotiis se immisceat, salvis tamen iis quae circa rem oecono- 
micam in cap. IV huius legis praescripta sunt. 

6. Deficiente vel impedito, quavis de causa, etiam propter 
Conclave, Cardinali Vicario, singuli Praelati per se ipsi omnia 
quae ad suum officium spectant secundum praescripta in hac 
lege moderabuntur, ac de fideli ministerii sui adimplemento 
iuxta canonicas leges respondebunt. 


Capvt I. 
PRIMUM VICARIATUS OFFICIUM. 
De divino cultu et visitatione apostolica. 


7. Ad consulendum divini cultus ordini et decori, et ad pa- 
storalem visitationem in Urbe peragendam, ob peculiares con- 
ditiones in quibus versatur civitas totius catholicae religionis 
caput, Decessor Noster Clemens VIII, constitutione Speculatores 
die 8 mensis iunii an. 1570, Congregationem Visitationis Apo- 
stolicae certis praefinitis legibus erexit. Ut autem iura et officia 
huius Congregationis aptius pro temporum adiunctis definiret, 
die 21 mensis decembris anno 1847 Pius IX apostolicis litteris 
Beati Petri novas eidem Congregationi leges constituit. 

In praesenti vero, servantes, in iis quae rem attingunt, prae- 
scriptiones Decessorum Nostrorum, et executioni mandantes 
quae Nos. ipsi in constitutione Sapienti consilio die 29 mensis 
iunii anno 1908 statuimus, opus Visitationis apostolicae in Urbe 
eiusque dioecesi concredimus peculiari coetui, seu Commissioni 
PP. Cardinalium, cuius Praeses erit Cardinalis Noster in Urbe 
Vicarius et membra nata Cardinales Praefecti SS. Congregatio- 
num Concilii et Religiosorum. 

8. A secretis huius coetus erit Commissarius Nostri Vicaria- 
tus, de quo in num. 3 diximus. 

9. Tabularium et archivum, quae propria erant S. Congre- 
gationis Visitationis ante constitutionem Sapienti consilio huic 
officio cedunt. 

Pariter inter officiales Vicariatus connumerabuntur qui 
administri erant memoratae S. Congregationis, sub modo ta- 
men et cum titulo et muneribus quae huic novae Vicariatus 
ordinationi respondeant. 

Eiusdem autem arca nummaria in custodiam transibit offi- 
cii quarti Vicariatus. 

10, Mandamus autem atque decernimus, ut singulis quin- 

quenniis, eo ipso anno quo Italiae Ordinarii obligatione tenentur 
relationem de statu suae dioecesis 8S. Sedi exhibendi, ab hac 
Commissione Visitatio apostolica fiat in Urbe eiusque dioecesi, 
nulla alia requisita Nostra vel Successorum Nostrorum praescri- 
ptione, et nullo loco aut persona exceptis, praeter S. R. E. Car- 
dinales, palatia apostolica et S. Sedis officia. 

11. Prima autem huiusmodi lustratio, nova hac lege pera- 
genda, fiat anno 1916. Quae autem in praesenti habetur, ipsa die 
qua haec constitutio editur, intermittatur. 

12. Antequam annus incipiat Visitationis in Urbe peragen- 
dae, PP. Cardinales memorati coetus convenient, ut socios visi- 
tationis eligant a Summo Pontifice approbandos, qui una cum 
Cardinali Vicario, partita provincia, ecclesias et pia loca lu- 
strabunt; atque ut alia decernant, quae opportuniora ad felicem 
visitationis exitum videantur. 

13. In visitatione peragenda regulae servabuntur quae de- 
creto A remotissima S. Congregationis Consistorialis die 31 de- 
cembris an. 1909 statutae sunt. 

14. Socii visitationis tamen nullum edant decretum, nihil- 
que ipsi constituant aut iubeant; tantummodo videant, referant, 
proponantque coetui PP. Cardinalium quae corrigenda vel sta- 
bilienda censeant in ecclesiis piisve locis a se lustratis. 

Decreta autem legesve ne ferantur, nisi a memorato coetu 
PP. Cardinalium, vel eius nomine et auctoritate a Commissario 
Vicariatus. 

15. Si quae in visitatione occurrant, quae gravia sint et 
provisionem cito postulent, ea a Cardinali Vicario vel a Com- 
missario Summo Pontifici quamprimum referantur. 

Expleta autem visitatione, ab eodem Commissario scripta 
relatio Summo Pontifici exhibenda conficietur de omnibus sum- 
matim maioris momenti rebus quae in visitatione compertae 
sint, ac de decretis. 

16. Quo autem visitatio tutius et expeditius perficiatur, offi 
cium alterum de cleri disciplina et officium quartum de oeco- 
nomica administratione eorumque administri ne omittant quae 
cognitu necessaria vel opportuna sint cum visitatoribus sive 
ultro sive ad ipsorum petitionem communicare. 

17. Officio primo insuper competit tum visitationis anno, 
tum extra hoc tempus, moderari quidquid in ecclesiis, sacellis 
aliisque sacris Urbis locis cultum divinum spectat, sacras fun- 

ctiones, sanctorum reliquias, sacras imagines, legatorum adim- 
plementum, prout disposita sunt in memoratis apostolicis lit- 
teris Pii IX, et ante constitutionem Sapienti consilio in usu 
erant penes S. Congregationem Visitationis. 

18. Lipsanotheca, et coetus ab archeologia et a musica sacra 
huic officio adiunguntur, integris in reliquo manentibus eorum 
ordine ac statu. 

19. Si qua itaque difficultas aut quaestio ad archeologiam 
sacram vel musicam ecclesiasticam spectans exoriri contingat, 
aut si quid consilii his de rebus capere velit Cardinalis Vicarius, 
sub eius vel Commissarii ductu memorati coetus congrega- 
buntur. 

20. Volumus praeterea ac statuimus ut penes hoc officium 
primum novus coetus seu commissio ab arte sacra constituatur, 
et hac prima vice Nobis reservamus eligere et nominare qui ci 
coetui adscribantur. 

In posterum vero ipsi, praeside Cardinali Vicario vel Com- 
missario, deligent et Summo Pontifici proponent eos qui huic 
coetui accenseantur. 

Horum consilio Cardinalis Vicarius utetur in iis omnibus 
quae ad sacram aedium constructionem, conservationem, re- 
staurationem, ornatum et similia pertineant. 

21. Recensio in hoc officio fiat et diligenter servetur omnium 
ecclesiarum Urbis, cum adnotationibus necessariis aut oppor- 
tunis de ipsarum statu. 


Caput II. 
OFFICIUM ALTERUM. 
De cleri et christiani populi disciplina. 


22. Officium de cleri et populi christiani disciplina, quatuor 
partibus continetur. Hae sunt: 1.° de clero, 2.° de institutis re- 
ligiosis mulierum, 3.° de scholis, collegiis aliisque laicis ephe- 
beis, 4.° de confraternitatibus aliisque consociationibus et ope- 
ribus socialibus. 

23. In singulis quatuor huius officii partibus unus erit a se- 
cretis, qui sub auctoritate ac nutu Cardinalis Vicarii et Adses- 
soris curam proxime habebit omnium quae pro sua officii parte 
gerenda sint. 

24. Singularum partium a secretis eligentur a Summo Pon- 
tifice, proponente Cardinali Vicario: ceteri officiales ab ipso Car- 
dinali Vicario, facto ante periculo. 


Pars seu Sectio 1. - De Clero saeculari et regulari. 


25. Ad hanc sectionem spectat, 

a) curare et providere intra limites a sacris canonibus 
constitutos ea omnia quae ad cleri saecularis et religiosorum 
disciplinam necessaria vel opportuna sint; 

b) haeresibus pravisque opinionibus, quae forte sub- 
oriantur, advigilare, servatis regulis quae in canonicis praescri- 
ptis ac signanter in encyclicis litteris Pascendi die 8 mensis 
septembris 1907, et motu proprio Sacrorum Antistitum die 1 
mensis septembris 1910 constitutae sunt; 

c) indulta concedere ad libros evulgandos et ad epheme- 
rides seu diaria moderanda vel edenda; | 

d) curam habere de seminariis aliisque clericorum col- 
legiis a Cardinalis Vicarii iurisdictione non exemptis; 

é) doctrinae periculum instituere clericis ad sacras ordi- 
nationes eosque ad illas admittere ; 

f) attestationes vulgo celebret praebere, quibus constet 
sacerdotes posse in ecclesiis et sacellis ad celebrandum admitti; 

g) commendatitias aliasque litteras testimoniales clero 
concedere. 

h) Huic item officio reservatur approbatio ad sacramen- 
tales confessiones excipiendas et ad sacras conciones habendas; 

i) designatio ad munus confessarii in ecclesiis et institutis 
quibuslibet ; 

1) electio sacerdotum qui munere rectorum fungantur in 
templis, et eorum qui sacellarii, vulgo cappellani, sacris ope- 
rentur in sodalitatibus et institutis quibuslibet, nisi ea electio 
aliis legitime sit reservata; 

m) provisio paroeciarum. 

In quibus omnibus peragendis vel curandis Vicariatus admi- 
nistri cavebunt, ut communis iuris normae et laudabiles Urbis 
consuetudines retineantur. 

26. Praescripta a f. r. Leone XIII Decessore Nostro per de- 
cretum S. C. Concilii Anteactis temporibus die 23 mensis de- 
cembris 1894 et a Nobis in litteris ad Eftum Urbis Vicarium 

die 6 mensis augusti 1905 renovantes, mandamus, ut in poste- 
rum nullus clericus sive ad Romanum cierum, sive ad alias 
dioeceses pertinens a quolibet, etiam Cardinalitia dignitate 
praefulgente, assumatur seu eligatur ad aliquod officium vel 
beneficium quod stabilem vel diuturnam commorationem in 
Urbe requirat, nisi qui illum seligere velit, secretis litteris ab 
Emo Urbis Vicario ante expetierit, utrum aliquid ex parte Vi- 
cariatus obstet, nihilque obesse sciverit. 

Quaelibet vero provisio, seu officii assignatio, aliter facta 
nulla et irrita erit, abrogatis hac de re privilegiis et exemptio- 
nibus quibuslibet, etiam peculiarem mentionem requirentibus, 
quae sint huic praescriptioni contrariae. 

27. Recensio hac in sectione habebitur cleri universi tam 
saecularis quam regularis, adnotatis ad singula nomina com- 
morationis loco, aetate, suis cuiusque muniis aliisque adiunctis 
personae. 

28. His omnibus quae in hoc capite recensentur officiis ex- 
plendis Cardinalem Vicarium adiuvabunt, praeter huius partis 
administros, varii coetus a canonicis legibus iam praescripti, 
hoc est, examinatores cleri, consultores ad parochi amotionem 
decernendam, consilium vigilantiae, deputati seminariis, com- 
missio directiva pro sacerdotali ministerio. 

29. Postremus hic coetus in posterum constabit quinque sal- 
tem sacerdotibus a Cardinali Vicario cum approbatione Summi 
Pontificis eligendis, qui maturae sint aetatis, virtute, prudentia 
et rerum cognitione praeclari. Iique a consiliis erunt Cardinalis 
Vicarii in assignatione munerum, officiorum et beneficiorum 
cleri. 

30. Quo autem examinatores praesentis temporis necessita- 
tibus valeant aptius occurrere, collegium, quod nunc est, aposto- 
lica auctoritate supprimimus et suppressum declaramus, aliud- 
que novis legibus constituimus iuxta ea quae infra decernimus. 

a) Romani cleri examinatores in posterum duodeviginti 
erunt e clero saeculari et regulari delecti. 

b) Quoties in synodo eorum electio fieri nequeat, ipsi eli- 
gentur a Cardinali Vicario cum Summi Pontificis approbatione, 
et per quinquennium dumtaxat. 

c) Hac tamen prima vice, ne forte contingat ut omnes 
examinatores simul officio cadant, novem ipsorum per decen- 
nium eligentur. 

d) Qui ab Urbe intra sex menses non reversuri discedunt, 
qui diuturno morbo affecti impares fiunt, qui munus assumunt 
quod nequeat cum examinatoris officio componi, hoc ipso de 
officio decidunt. 

é) Quoties his de causis, vel alio canonico titulo, vel morte 
accidat ut unus examinatorum deficiat, alius eius loco nomina- 
bitur, qui tamen in officio persistet dumtaxat usque ad exitum 
quinquennii illius examinatoris in cuius subrogationem suc- 
cessit. 

f) Examinatores qui cadunt possunt a Cardinali Vicario 
denuo eligi. 

g) Omnes examinatores ad invitationem Cardinalis Vi- 
carii operam suam diligenter navabunt experimentis habendis 
ad provisionem paroeciarum, ad clericorum ordinationem, ad 
approbationem sacerdotum petentium excipere sacramentales 
confessiones aut sacras habere conciones; itemque, ubi sit opus, 
ad amotionem alicuius parochi decernendam, iuxta novissi- 
mum decretum Mazima cura. 

h) Aliquot ipsorum convocari poterunt, ut in rebus ad di- 
sciplinam pertinentibus maioris momenti vel difficilioris defi- 
nitionis consilium suum praebeant sub ductu Cardinalis Urbis 
Vicarii, vel Adsessoris, vel a secretis huius sectionis. 

i) Poterit etiam Cardinalis Vicarius ipsorum alicui com- 
mittere ut aliquod negotium examinet et scripto redigat votum 
suum, aliave agat quae ad cleri disciplinam custodiendam uti- 
lia vel necessaria videantur et a Vicariatus officialibus praestari 
congrue nequeant. 


Secrio 2.* - De institutis religiosis mulierum. 


31. Cum expediat ut monasieria aliaeque religiosae mulie- 
rum domus, quae in Urbe sunt, uni eidemque ordinariae iurisdi- 
ctioni subsint, decernimus et statuimus, ut omnes in posterum, 
a die quo haec Constitutio vim et executionem habere incipiet, 
auctoritati et ordinariae iurisdictioni unius Cardinalis Vicarii 
subiectae sint, suppressis exemptionis privilegiis, quibus earum 
nonnullae aliquibus S. R. E. Cardinalibus, aut Praelatis saecu- 
laribus vel regularibus obnoxiae erant, et conservato dumtaxat 
memoratis PP. Cardinalibus protectionis munere, quod modo 
in eas ipsi obtinent, aut in futurum eisdem concedi poterit. 

32. Regendis et gubernandis his omnibus monasteriis et re- 

ligiosis mulierum domibus Cardinalem Vicarium adiuvabunt, 
prout in praesens iam obtinet, sex sacerdotes maturae aetatis, 
virtute et prudentia praeclari, qui, divisa Urbe in totidem regio- 
nes, delegati erunt monasteriorum regionis singulis attributae. 

33. Huius sectionis a secretis munus erit, 

a) indicem conficere et ordinate servare monasteriorum 
omnium ac domorum religiosarum, cum recensione numeri re- 
ligiosarum, moderatricum, operum quibus vacant, sacerdotum 
qui ibidem sacra ministeria explent et cum aliis indicationibus 
ad rem facientibus; 

b) interesse coetibus ad quos delegati conveniunt, et scri- 
pto redigere ac servare quae in eis acta vel decreta sint; 

c) executioni demandare quae statuta sunt, si a Cardi- 
nali Vicario vel ab Adsessore ad hoc delegetur ; ef supplere si 
opus sit in casibus particularibus et ex delegatione, ut supra, 
aliquem ex delegatis in suis muneribus. 

34. Delegatorum vero erit singulas domos in sua regione 
vel aliter suae curae commissas identidem visere; atque sub 
ductu et auctoritate Cardinalis Vicarii vel Adsessoris curare, ut 
in eis instituti disciplina servetur, ut scholae aliaque pia opera, 
quae in eis habeantur, recte procedant, ut rei familiaris admi- 
nistratio rite geratur, ut in pace et sanctitate moniales seu soro- 
res convivant. 

Ipsorum quoque erit postulantes ac novicias examini subii- 
cere, et vigilare ut in singulis domibus adsint sacerdotes qui 
sacellarii seu cappellani officio fungantur, iidemque confessio- 
nibus excipiendis et sacris concionibus habendis sancte studio- 
seque vacent. 

Praeterea diebus a Cardinali Vicario pro sua prudentia sta- 
tutis convenient , ut de rebus difficilioris momenti, aut de iis 
quae ad commune bonum spectant, praeside Cardinali Vicario 
vel Adsessore, pertractent. 

35. Si qua autem peculiaris praescriptio necessaria sit sive 
circa regularem religiosarum disciplinam, sive circa pia opera, 
quibus religiosae mulieres vacant, aut circa sacerdotes qui sa- 
crum ministerium apud eas explent, delegati hoc negotium ne 
sibi sumant ipsi, sed rem deferant Cardinali Vicario vel Adses- 

sori in ordinario delegatorum conventu, vel etiam extra, sive 
ipsi per se sive ope a secretis huius sectionis, ubi res urgeat aut 
alias necesse sit. 

36. Curabunt etiam singulis bienniis scripto referre quae 
de statu domorum religiosarum in sua regione notatu digna sint, 
quae laudanda, quae emendanda, quae opportune statuenda 
videantur; quo plenius et maturius Cardinalis Vicarius sive 
ipse per se sive in conventu delegatorum omnia perpendere, et 
quae necessaria sunt valeat statuere. 

37. Optamus denique ut remunerationes, quas religiosa haec 
instituta donare singulis mensibus vel annis valent sacerdoti- 
bus qui in ipsarum bonum vel in earumdem domibus sacrum 
ministerium exercent, in posterum ad Vicariatum mittantur, 
ab eoque, non a religiosis mulieribus, iis ad quos spectat pru- 
denti Cardinalis Vicarii iudicio tribuantur. 

’ Sectio 3.° - De scholis, collegiis 
aliisque educationis laicorum institutis. 


38. Scholae ad erudiendam laicam utriusque sexus iuven- 
tutem, tam diurnae quam nocturnae, tam inferiores seu prima- 
riae quam superiores quaelibet, quovis nomine nuncupentur, 
omnes in posterum auctoritati et iurisdictioni Cardinalis Vicarii 
proxime suberunt. 

Pari modo eius auctoritati proxime obnoxia erunt collegia 
aliaque instituta in quibus laica utriusque sexus iuventus edu- 
cationis causa colligitur, salvis canonicae exemptionis religioso- 
rum regulis. 

39. Cessabunt vi praesentis Constitutionis et in Cardinalem 
Vicarium transferentur iura et officia quae in aliquot scholas, 
asyla, collegia et pia instituta hucusque propria erant sive Prae- 
fecti domus Pontificiae, sive Antistitis a largitionibus Pontifi- 
cis, sive Pontificii coetus praeservationis fidei. 

Pariter cessabunt et in Cardinalem Vicarium transferentur 
iura et officia quae in aliquot scholas Urbis tecnicas, uti vocant, 
aut gymnasiales similesve ad S. Congregationem Studiorum per- 
tinebant. 

40. Reditus a Nobis quotannis tribui soliti ad harum omnium 
scholarum sustentationem, aliique qui a singulis memoratis 
Pontificiis coetibus vel Praelatis pro scholis seu institutis uni- 
cuique propriis detinebantur aut offerebantur, in unum collecti 
_ @ Cardinali Vicario administrabuntur iuxta normas constitutas 

in Officio IV, ac distribuentur inter varias scholas et instituta 

iuxta fundatorum et offerentium voluntatem, iustitia et aequi- 
tate servata. 

41. Coetus pontificius a decessore nostro v. m. Leone XIII 
anno 1878 institutus nonnullis scholis moderandis, qua talis 
cessabit: eiusque loco Consilium scholasticum sub Cardinalis 
Vicarii seu Adsessoris auctoritate et nutu constituetur. 

Qui huic consilio adscribantur eligendi erunt a Cardinali 
Vicario, iisdem pro rei natura servatis regulis ac superius pro 
examinatoribus est constitutum. 

42. In scholis, collegiis aliisque educationis institutis, guae 
a Vicariatu temporali ratione sustentantur, scholastici consilii - 
officium erit, nominare ac removere, si opus sit, moderatores et 
magistros, libros ab alumnis utendos deligere, interiorem disci- 
plinam inspicere ac tueri; cavere rectae, et, quoad liceat, perfe- 
ctae iuvenum institutioni; conservationi aedium aularumque 
scholasticarum advigilare. 

Quoties vero agatur de expensis faciendis, nil statuatur nisi 
vocato in consilium Praefecto administrationi, de quo infra in 
cap. IV, eiusque voto requisito. 

43. In scholis vero et institutis, quae a pia aliqua causa 
vel religiosa aliqua familia sustentantur, scholastici consilii mu- 
nus erit cognoscere quinam sint moderatores et magistri, qui- 
nam libri textus; utrum institutio religiosa et moralis sufficiens 
ac recta sit; qua ratione christiana doctrina tradatur et quae- 
nam pietatis exercitationes fiant; utrum institutio civilis con- 
formis sit legibus utilisque, et in scholis nil contra leges tuendae 
valetudinis habeatur. Si quid autem vel omnino reprehenden- 
dum vel minus rectum inveniatur, Consilium, seu de Consilii 
voto Cardinalis Vicarius, hoc denunciabit moderatoribus piae 
causae aut religiosae familiae, ut opportuna remedia parentur. 

44. Curae et vigilantiae scholastici consilii suberunt etiam 
opera illa omnia quae patronatus scholastici vel post scholas 
nomine veniunt, vel alio simili titulo nuncupantur. 

45. Ad suum vigilantiae curaeque officium explendum, scho- 
lasticum consilium aliquot inspectores deliget, quorum opera 
utetur ad scholas, et memorata superius instituta atque opera 
invisenda. 

46. A secretis huius sectionis munus erit, 

a) indicem texere et ordinate servare omnium scholarum, 
collegiorum et institutorum de quibus supra, adnotando qui- 

nam sint moderatores et magistri, quot habeantur discipuli seu 
alumni, quinam sit status rerum et morum in instituto; 

b) interesse conventibus consilii scholastici, ac recensere 
et in tabularium referre acta et decreta Cardinalis Vicarii eius- 
que scholastici consilii; | 

c) executioni mandare quae a Cardinali Vicario eiusque 


scholastico consilio statuta sint, si hoc expresse in mandatis 
habeat. 


Sectio 4° - De confraternitatibus aliisque consociationibus 
et operibus socialibus. 


47. Ad hanc sectionem in primis pertinet cura et vigilantia 
in sodalitates et archisodalitates, quantum ad Vicariatum de 
iure spectare potest, salvis scilicet singularum legibus, statutis 
ac privilegiis ab ecclesiastica seu Apostolica auctoritate rite reco- 
gnitis, quibus praesenti Constitutione nihil detrahitur. 

48. Insuper quum complura alia ex Dei gratia in Urbe sint 
consociationes et opera, quae pium aliquem finem religionis, 
caritatis aut iustitiae propositum habent, in bonum nunc ipso- 
rum sociorum, nunc aliorum, aut totius societatis; haec omnia 
et quotquot alia similia in posterum instituentur curae huius 
Vicariatus partis atque auctoritati et iurisdictioni Cardinalis Vi- 
carii proxime subiecta esse volumus ac iubemus. 

Si quae itaque consociatio vel si quod pium opus aliquem 
Praelatum vel S. R. E. Cardinalem protectorem habeat, hoc pro- 
tectionis munus ita accipi et intelligi debet, ut iurisdictio Car- 
dinalis Vicarii integra semper maneat. 

Auctoritas et iurisdictio Cardinalis Vicarii in memoratas 
consociationes et opera necessario sibi vindicat, ut ab eo ipsa 
rata habeantur, ab eodemque statutorum approbationem impe- 
trent in iis quae ad pium ipsorum finem referuntur, nisi forte a 
Summo Pontifice statuta ipsa directo receperint. 

Eiusque quoque erit, vel Adsessoris, vigilantiam in ea exer- 
cere, curam de iis habere, salvis semper legitimis eorundem sta- 
tutis; et sacerdotes adsistentes, delegatos, destinatos confessioni- 
bus excipiendis, vel utcumque moderatores eisdem praebere. 

49. His exercendis muneribus suppetias Cardinali Vicario 
ferent varii coetus seu consilia, quae ad dirigenda uniuscuius- 
que generis opera et consociationes instituta forte inveniantur, 
vel in posterum instituentur. 

Adeoque primum in socialibus operibus auxilio erit Cardi- 
nali Vicario et Adsessori consilium dioecesanum actionis catho- 
licae in Urbe, quae iuxta apostolicas litteras 11 fermo proposito 
iam exstat: in coetibus virorum a S. Vincentio a Paulo consi- 
lium centrale romanum: in consociationibus dominarum cari- 
tatis a S. Vincentio a Paulo aliud centrale Urbis consilium: et 
ita in similibus. 

50. Inter socialia opera cum principem locum obtineat, et 
longe maxime ad bonum religionis et societatis intersit pium 
opus catechismi, volumus ac mandamus, ut non intermissa cura 
ac praecipua illud a Cardinali Vicario geratur. 

51. Itaque in singulis paroeciis, ad normam eorum quae in 
constitutione Acerbo nimis die 15 mensis aprilis anno 1905 prae- 
scripta sunt, consociatio canonice constituta habeatur, cui no- 
men congregatio doctrinae christianae. Cardinalis autem Vica- 
rius et Adsessor vigilent sedulo ut parochi, ipsisque subiectae 
congregationes quas diximus, catechismum doceant ad legis 
praescriptum, eo modo ac ratione quibus maxime alliciantur 
pueri ut intersint et germanam fidei morumque doctrinam 
hauriant. 

52. Ut autem Cardinalis Vicarius curam et vigilantiam 
tanto operi necessariam assidue possit et efficaciter exercere, 
consilium sex saltem sacerdotum constituet, quorum electio a 
Nobis et successoribus Nostris pro tempore erit approbanda: 
iidem in officio per quinquennium perdurabunt et a munere 
decident eodem modo ac examinatores cleri, de quibus supra 
sub num. 30. 

53. Sacerdotum huius consilii munus erit, 

a) statis temporibus, sub ductu Cardinalis Vicarii vel Ad- 
sessoris convenire, ut quae necessaria vel opportuna sint ad ca- 
techismi opus excolendum, perficiendum in singulis paroeciis 
decernant; 

b) invisere de mandato Cardinalis Vicarii vel Adsessoris 
singulas paroecias, ecclesias vel scholas ubi catechismus docea- 
tur, et videre ac referre qua methodo, quo fructu christiana 
doctrina tradatur, et utrum scholae quae habentur sint satis ad 
iuventutis utriusque sexus institutionem, an aliae horis et locis 
aptioribus aperiendae sint; 

c) certamina instituere ad praemia inter praestantiores 
catechismi alumnos unius vel plurium paroeciarum. 


Acta, vol. IV, n. 1. — 15-1-012. 2 


Acta Apostolicae Seats. - Commentarium Officiale. 


54. Archisodalitatis a christiana doctrina quae in Urbe 
penes ecclesiam S. Mariae a planciu instituta est, iura et officia 
ad hoc unum circumscripta volumus, et praesenti constitutione 
circumscribimus, ut curam et administrationem suae ecclesiae 
et piorum legatorum quae in ea sunt habeat, et ceteras sodali- 
tates a christiana doctrina ad indulgentiarum participationem 
aggregare valeat: in moderatione autem catechismi dioecesani 
se non immisceat. Statuta igitur huius archisodalitii hoc sensu 
erunt immutanda et a Cardinali Vicario approbanda. 

55. Quod vero spectat hospitalia quae in Urbe modo sunt, 
pluribus privilegiis donata, dum usui vel iuri detrahere nolu- 
mus, quo religiosis alicuius Ordinis vel Congregationis anima- 
rum cura in aliquibus ex iis piis domibus reservata est, statui- 
mus et praescribimus, ut in posterum nemo religiosus vir a suis 
Praepositis ad has pias domus in hunc finem mittatur, nisi de 
consensu et approbatione Cardinalis Vicarii: cui praeterea attri- 
buimus vigilantiam in eos exercere, et, si opus sit, eosdem a 
munere removere; sicut eidem attribuimus et reservamus vigi- 
lantiam in moniales quae ibidem pium caritatis opus praesti- 
turae versantur: sublatis in hac parte privilegiis quibuslibet, 
etiam peculiarem mentionem merentibus, quae hisce dispositio- 
nibus adversentur. 

Mandamus itaque ut in posterum moderatores Ordinum et 
Congregationum, antequam religiosum aliquem suum ad hospi- 
talia mittant, eius nomen proponant Cardinali Vicario, huius- 
que beneplacitum exspectent, ut licite possit sacrum ministe- 
rium ibidem exercere. 

56. A secretis huius sectionis officium erit, 

a) indicem texere et conservare omnium sodalitatum et 
archisodalitatum Urbis, nec non consociationum et operum so- 
cialium, cum recensione eorum qui praesident, numeri soda- 
lium, loci quo hi conveniunt aut ubi pium opus est situm; 

b) interesse conventibus coetuum seu consiliorum, de qui- 
bus in num. 49, et num. 58, litt. a), in regesto conscribere et in 
tabulario asservare quae gesta aut statuta sint; 

c) executioni mandare, si expressis verbis iubeatur a 
Cardinali Vicario vel ab Adsessore, quae circa consociationes 
et opera haec decreta sint. 

Appenpix. - De delegato ad agrum romanum. 


57. Ad aptius consulendum iis qui in romano agro versan 
tur, usque dum praesentes conditiones rerum subsistant, volu- 
mus ac decernimus, ut sub Cardinalis et Adsessoris auctoritate 
ac nutu sacerdos habeatur, qui curam proxime habeat earum 
rerum omnium quae in eodem agro ad cleri et fidelium salutem 
ac disciplinam decernenda gerendaque sunt. 

Vocabitur delegatus ad agrum romanum; eiusque electio fiet 
a Cardinali Vicario cum approbatione Summi Pontificis. 


Capur III. 
OFFICIUM TERTIUM. 


De iudiciariis negotiis. 


58. Ordinarius et unicus iudex primae instantiae in omni- 
bus causis quae apud forum ecclesiasticum Romanae dioecesis 
agi possunt, quolibet alio tribunali et iurisdictione hucusque 
vigente suppressis, erit ipse Cardinalis Urbis Vicarius. 


59. Qui tamen non ipse per se causas videbit, nisi expressis 
verbis in aliquo casu ob peculiares rationes sibi id reservaverit; 
sed per suum Awditorem, qui nempe suum locum in re iudicia- 
ria teneat et unum tribunal cum eo constituat, quique ut dioe- 
cesanae romanae curiae Officialis habebitur. 

60. Ipse vero causas iudicandas non assumet, nisi prius de 
re docuerit Cardinalem Urbis Vicarium. Quo annuente iudicium 
instituet, et usque ad sententiam definitivam perducet, servatis 
communis iuris regulis. 

61. Ad eum reservatur quoque iudicium de quaestionibus 
funeraticiis aliisque quae Camerarii cleri hucusque propria 
erant, cuius proinde officium et iurisdictio suppressa manent. 

62. Auditori dabitur adiutor swbstitutus, cuius electio Sum- 
mo Pontifici reservatur. 

63. Si qua causa ex iuris norma non ab uno iudice sit defi- 
nienda, sed a tribunali collegiali, huius praeses erit ipse Audi- 
tor, nisi Cardinalis Vicarius ius praesidendi sibi reservaverit. 

64. Electio eorum, qui in tribunali collegiali coniudicum 
officio fungantur, Summo Pontifici reservatur. Inter eos vero 

quinam in speciali aliqua et certa causa cum Cardinali Vicario 
vel Auditore ad iudicandum sedeant, decernere Cardinali Vi- 
cario attribuimus. 

65. Ad officium de iudiciariis negotiis, hoc est, ad Audito- 
rem et ad officiales eidem subiectos, spectat quoque processus 
conficere de dispensationibus matrimonialibus, de mandatis li- 
beri status seu contrahendi, de correctione fidei nativitatis, ma- 
trimonii et similium actorum, de recognitione subscriptionum 
et documentorum, aliaque huius generis. 

Quibus in negotiis pertractandis ac definiendis communis 
iuris regulae, et his deficientibus, laudabiles ac probati Vicaria- 
tus usus erunt servandi. 

66. Erunt insuper in hoc officio de iudiciariis negotiis Pro- 
motor iustitiae, ac Defensor vinculi, a Cardinali Vicario cum 
approbatione Summi Pontificis eligendi. 

Nil autem vetat quominus haec munera uni eidemque tri- 
buantur, si ille par sit eisdem rite satisfaciendis. 

67. Notarii, cancellarius aliique inferiores administri, qui 
necessarii sint explendis muneribus huius officii propriis, a Car- 
dinali Vicario eligentur, praemisso eorum examine. 


Caput IV. 
OFFICIUM QUARTUM. 


De administratione oeconomica. 


68. Unica erit omnibus Vicariatus officiis administratio 
oeconomica sub dependentia Cardinalis Vicarii et Praelati eidem 
administrationi Praefecti. 

69. Ad eam conferendi sunt reditus universi qui ex rescriptis 
aliisque titulis quibusvis Vicariatui eiusque variis officiis obve- 
niant. Ipsa arcam nummariam et pecuniae capita custodiet, 
quae Vicariatui et antiquae sacrae Congregationi Visitationis 
erant propria: ipsa pensiones et renumerationes persolvet, sub- 
sidia distribuet (nisi aliter Cardinalis Vicarius in aliquo casu 
faciendum censuerit), oneribus satisfaciet, expensis occurret si- 
ve ordinariis sive extraordinariis, quae a Cardinali Urbis Vi- 
cario vel a Praelatis Vicariatus officiis praepositis probatae 
erunt. 

70. Quamvis autem unica sit administratio, sors et reditus 
ex fundatione, aut ex expressa piorum oblatorum voluntate, 

aut ex praescriptione Summi Pontificis alicui officio vel operi 
attributa, sarta tecta ei servabuntur, et ab huius officii modera- 
toribus in praescriptum finem erogabuntur. 

71. Huius quoque officii erit curam habere de conservatione 
et recta gestione bonorum paroecialium, praesertim beneficio 
vacante, et bonorum ad pias causas pertinentium, maxime si 
hae piae causae propria ac distincta administratione a canonicis 
legibus recognita careant. 

72. Arca nummaria secundum canonicas normas custo- 
dietur. 

73. Duo praeterea erunt inferiores administri a Cardinali 
Vicario cum approbatione Summi Pontificis eligendi, praestita 
pecuniaria cautione, quae respondeat sorti vel pecuniae, de qui- 
bus ipsi possunt aliquando disponere: eisque, si necessitas exi- 
gere videatur, dari poterit a Cardinali Vicario cum approbatione 
Summi Pontificis aliquis adiutor. 

74. Alter ipsorum ratiocinatoris munere fungetur: alter vero 
distributoris et capsarii officium potissimum peraget. 

75. Singulis mensibus Praefectus administrationi rationem 
reddet Cardinali Vicario accepti et expensi. 

Quotannis vero epitomen totius administrationis conficiet, 
approbationi Cardinalis in Urbe Vicarii et Summi Pontificis 
subiiciendam. 


CapuTt V. 
De interna officioram disciplina. 


76. Quae normae circa internam disciplinam statutae sunt 
in sacris Congregationibus aliisque S. Sedis Officiis post consti- 
tutionem Sapienti consilio eaedem cum proportione serventur 
in variis Vicariatus officiis. 

Praesertim vero custodiantur quae statuta sunt de iureiu- 
rando praestando ac de officiorum disciplina. 

77. Singula quatuor officia tabularium suum, vulgo proto- 
collo habebunt, in quo recensio erit rerum ad illud officium spe- 
ctantium, et acta et documenta servabuntur, de quibus adhuc 
quaestio esse poterit: deinde ad archivum mittentur. 

78. Tum tabularium tum archivum duplex erit, secretum 
aliud, aliud non secretum. 

79. Ex his autem, etsi non secretis, nullum documentum 


neque exemplar extrahatur, neque cum ullo communicetur, nisi 

de mandato Cardinalis Vicarii, vel Praelatorum ad quorum offi- 
cium res spectet. 

80. Administrorum, quibus tabularii vel archivi cura com- 
missa est, munus erit acta et documenta recensere, custodire, 
ordinate servare, eorumque exemplar, recepto mandato, confi- 
cere et suis quaeque Officiis tradere. 

81. Archivarius, seu archivo praefectus, a Summo Ponti- 
fice eligetur. Suberit autem directe Cardinali Vicario, eoque de- 
ficiente vel absente, Commissario Vicariatus, salva tamen dispo- 
sitione can. 79, de quo supra. 

82. De tempore quo varii administri in officii aulis esse de- 
bent ac de feriis, Cardinalis Vicarius normam Nobis proponat, 
habita ratione legum quae apud SS. Congregationes obtinent, 
quasque Nos Ipsi probavimus. 


Decernentes praesentes litteras firmas, validas et effi- 
caces semper esse et fore, suosque plenarios et integros effe- 
ctus sortiri et obtinere a die eius promulgationis in Commen- 
tario de Apostolicae Sedis actis ; atque irritum esse et inane 
si secus super his a quoquam contigerit attentari, non 
obstantibus Nostra et Cancellariae Apostolicae regula de 
iure quaesito non tollendo, aliisque constitutionibus et ordi- 
nationibus Apostolicis vel quavis firmitate alia roboratis, 
statutis, consuetudinibus, ceterisque contrariis quibuslibet 
etiam specialissima mentione dignis. 

Datum Romae apud S. Petrum anno Incarnationis do- 
minicae millesimo nongentesimo duodecimo, Kalendis Ia- 
nuariis, festo Circumcisionis D. N. I. C., pontificatus Nostri 


anno nono. 


A. Carpinatis AGLIARDI C. Carpinauis DE LAI 
S. R. E. Cancellarius. S. C. Consistorialis a Secretis. 
Loco & Plumbi 
VISA 


M. Rieat C. A.. Not. 


Reg. in Canc. Ap. N. 576. 


Acta Pit PP. X. 


EPISTOLA. 


AD R. P. D. IOANNEM BAPTISTAM CASTRO, ARCHIEPISCOPUM CARACENSEM, DE 
INSTAURANDA CLERI DISCIPLINA. 


Venerabilis Frater, salutem et apostolicam benedictionem. — Solli- 
citis Nobis et anxiis de statu Ecclesiae Venezuelanae aliquid solatii nuper 
tuae litterae attulerunt, ex quibus cognovimus, nonuullam iam se osten- 
dere spem rerum aliquanto meliorum. Ac primum omnium gaudemus te, 
Venerabilis Frater, et collegas tuos Delegati Apostolici consiliis, pro 
conscientia officii, plurimum tribuere; tum sensu gratae voluntatis affi- 
cimur in Reipublicae administros maximeque Praesidem illustrem, quos, 
pro suo iustitiae studio, bene esse animatos erga Ecclesiam videmus. 
Ceterum, facultatem relinquentes Ecclesiae sui exsequendi muneris, non 
modo iuste ii dicendi sunt facere, sed sapienter: nisi enim mores et 
instituta civium religio temperet, nulla potest civitas, utpote instabili 
nixa fundamento, diu consistere. - Iam vero, ad afflictas res istius Ec- 
clesiae sublevandas celeriter incumbendum est animoseque instandum, 
ne forte haec mala evadant, dilatione medicinae, insanabilia. - Hunc 
sibi laborem sumere omnes quidem debent Episcopi ex ista Republica, 
sed facile vides tuas partes esse, Venerabilis Frater, ut ceteris conten- 
tione studioque antecedas: id a te postulat tuus dignitatis gradus, id 
ipsum Nos Nobis de tua religione officii spondemus. Novimus iis vir- 
tutibus, quae in antistite sacrorum requiruntur, adeo te esse instructum 
et ornatum, ut in vitam tuam, tamquam in speculum, inspicere omnibus 
liceat; nec ignoramus quam indigne feras, tantis incommodis laborare 
Ecclesia patriam, cuius es tu quidem studiosissimus. Quare dubium 
esse non potest, quin ipsius Ecclesiae saluti, quantum est in te, servire’ 
velis. Verumtamen nolimus te rei difficultatibus nimium commoveri eas- 
que arbitrari maiores esse, quam ut quidquam evinci posse videatur. 
Magnae profecto moles molestiarum tibi subeundae sunt, conanti pra- 
vitates morum corrigere, praesertim si consuetudine inveteraverunt; sed 
tu animum cape, divino auxilio confisus, fortiterque contende quoad 
potes. Si minus tibi contingat ut quaecumque vitiosa sunt emendes, 
tamen non inanis omnino futurus est labor tuus, et certe consolari 
te poteris, quod ipse praestiteris omnia, quae debueras. Ad tuam vero 
diligentiam itemque collegarum tuorum incitandam hoc etiam valeat, 
quod in eiusmodi causa elaboratis, quae Nobis vobiscum communis est; 
et ideo, quidquid consilii ex re ceperitis, omni Nos auctoritate Nostra 

vobis suffragabimur. Atque hoc intelligant probe et considerent, quicum- 
que se in catholicis numerari volunt, sacrosanctam sibi legem esse 
factam, ut eos revereantur quos Spiritus Sanctus posuit Episcopos 
regere Ecclesiam Dei; non aliter se posse, tamquam membra, cum Ca- 
pite Ecclesiae cohaerere, nisi cum Episcopis suis cohaereant; ac pro- 
pterea neminem contra auctoritatem vestram facere, quin eo ipso contra 
Vicarium Iesu Christi faciat, seque a catholicae unitatis communicatione 
segregare velle videatur. - Iam quae sint adhibenda remedia ad tantam 
varietatem miseriarum, in quibus Venezuelana Ecclesia versatur, vestrum 
consilium erit: vos populorum vestrorum necessitates videtis et cerni- 
tis; quid pro tempore et pro re opus sit facto, non difficile reperietis. 
Unum est, quod Nos, apostolico officio impulsi, vehementer etiam atque 
etiam vos hortamur, ut nimirum ante omnia curetis disciplinam Cleri. 
hac enim magnam partem corrupta, non est mirum, si plebis mores 
declinavere in peius; eAdem semel instaurata, non parum iam profece- 
ritis ad christanae vitae decus vulgo revocandum. Equidem scimus in 
sacerdotibus vestris non deesse, qui recte vitam agant congruenterque 
sanctissimo muneri; sed multos ita vivere, ut omnia sacerdotii officia 
contemnant, gravissime dolemus: eo magis quia non tantum prodesse 
exemplo suo boni, quantum nocere improbi solent. Nam quis persua- 
deat imperitae multitudini, ut ob expectationem bonorum immortalium 
haec fluxa et caduca parvipendant, ut domitas habeant virtute cupi- 
ditates, ut fraterna caritate inter se diligant, quando qui duces aliis ad 
bene vivendum debent esse, vitae cursum tenent prorsus contrarium ? 
Enimvero ferendum vobis diutius non est, tantam in domo Domini 
perturbationem ordinis insidere, cuius quidem similem nullus paterfa- 
milias intra domesticos parietes toleraret. Admonent vos sacrorum sta- 
tuta canonum; hortantur et urgent constitutiones illae Concilii Plenarii 
Americae Latinae, quas quidem numquam obliterari oportebit; stimulos 
addunt huius Apostolicae Sedis praescripta vel recentia: adeste igitur 
animis, et sine cunctatione, obsecramus, admovete manus ad meden- 
dum. Omnino firmitate et constantia utamini opus est, sed tamen 
paterna semper caritate comite. Incredibilis enim vis inest in officiis cari- 
tatis ad flectendam animorum contumaciam; at siquando lenitatis indul- 
gentiaeque viae nullum exitum habuerint, tum ne dubitetis iustam adhi- 
bere severitatem. Atque ad instaurandam Cleri vestri disciplinam magno 
usui illae erunt litterae, quibus Nostram ad Clerum catholicum univer- 
sum Exhortationem haud ita pridem mandavimus; siquidem normam 
regulamque tradunt vitae sacerdotalis, atque ordine indicant quibus 
praesidiis clericos ad sanctimoniam instituti sui niti conveniat. Esto 

igitur curae vobis, ut eas litteras sacerdotes vestri omnes singuli habeant 
attenteque perlegere in animum inducant. - Interea vero, dum Cleri 
rationibus consulitis in praesens tempus, necesse est etiam, in futurum 
prospiciatis. Si vultis enim, uti debetis velle, ut istic Religioni meliora 
aliquando tempora illucescant, praecipua quaedam pars industriae vestrae 
insumenda scilicet est in sacram iuventutem, quae quidem spem eccle- 
siastici ordinis omnem continet. Quare dabitis operam, ut vestra Semi- 
naria talia exsistant, qualia Synodus Tridentina iussit, id est religionis 
doctrinaeque domicilia, in quibus adolescentes clerici rite ad sacerdotii 
officia et munia instituantur. In primis igitur, quod ad disciplinam mo- 
rum attinet, gravis ea et austera, vobis instantibus, ibi dominetur; alu- 
mnique sacrorum iis virtutibus conformentur penitus, quae sacerdotis 
maxime sunt, pietate, castimonia, animarum sollicitudine, christianaque 
humilitate, quae ceterarum est fundamentum virtutum. De studiorum 
autem ratione, qualem in Seminariis vestris vigere oporteat, documen- 
tum ex iis potestis capere, quae Nos in universum praescripsimus. Tan- 
tum admonemus, ut in philosophiae ac theologiae doctrinis ducem et 
magistrum Thomam Aquinatem et habendum edicatis et sequendum cure- 
tis: huius enim institutis exculti discipuli errores et fallacias recentio- 
rum facilius cavebunt. Ac de litteris, plerumque negligi linguae latinae 
studium, minime gentium probamus. Nostis, quid hac super re sacrum 
Consilium studiis regundis nuper Episcopis universis mandarit, Nostro 
nomine. Vestrum erit igitur huic Nostrae praescriptioni diligenter curare, 
ut satisfiat. Denique memineritis, sapienter Tridentinos Patres consti- 
tuisse, ut Seminariorum et disciplinae et rei oeconomicae tuendae duplex 
adesset deputatorum commissio, quarum altera ex binis canonicis aedis 
cathedralis, altera ex binis item canonicis atque binis de clero urbis 
episcopalis constaret. Quoniam hanc sancte inviolateque servari legem, 
permagni ad rectam Seminariorum administrationem regimenque inte- 
rest, vos commissiones eiusmodi, sicubi non adsunt, quamprimum, uti 
vestrum officium requirit, instituetis. - Postremo, sinite inculcemus auri- 
bus animisque vestris illam Apostoli gravissimam vocem: nemini cito 
manus imposueris. Nam, si, procuratis comparatisque rebus omnibus, 
quae ad educendos rite alumnos Cleri pertinent, tamen non cavebitis, 
ut ne aditum detis ad sacerdotium nisi dignis, omnem operam vestram 
frustra fuisse putatote. Indignum est autem rudem esse aut non satis 
a doctrina instructum sacerdotem, qui erudire alios ad salutem debeat; 
longe vero indignius, qui apud populum magisterium exerceat christia- 
narum virtutum, ipsum haerere in caeno vitiorum. Itaque admittere 
quemquam in sacros ordines, nisi intra Seminarii septa legitimum stu- 

diorum cursum cum laude diligentiae confecerit, scitote vobis non lici- 
turum. Si quis vero, quamvis bene versatus in studiis, tamen non 
admodum integris esse moribus videatur, hunc initiarii sacris, ipsi intel- 
ligitis grande nefas fore. Omnino enim praestat nullum alicubi adesse 
sacerdotem qui curam animarum gerat, quam adesse eiusmodi, qui 
vitae perversitate offendens, pestem ac perniciem christianae plebi, pro 
salute, paret. Haec Nos, memores Nostrarum partium, admonere vos 
habuimus. Relinquitur, ut vos, quae videtis esse vestri officii, ea navi- 
ter exsequamini. Id autem ut prospere eveniat, auspicem divini auxilii, 
tibi, Venerabilis Frater, tuis istis in episcopatu Collegis et Clero popu- 
loque vestro apostolicam benedictionem amantissime impertimus. 

Datum Romae apud S. Petrum, die vir Decembris, in festo D. N. 
Mariae Immaculatae, mcmx, Pontificatus Nostri anno octavo. 


PIUS PP. X. 


SACRA CONGREGATIO CONSISTORIALIS 


PROVISIO ECCLESIARUM. 


Successivis Sacrae Congregationis Consistorialis decretis SSmhus D. N. 
Pius PP. X has quae sequuntur ecclesias de proprio pastore providit, 
scilicet : 

. 11 decembris 1911. — Cathedrali ecclesiae Sabariensi praefecit sacer- 
dotem Ioannem e comitibus Mikes, dioecesis Transylvaniensis, ibique 
parochum et archidiaconum foraneum ecclesiae civitatis Seékelyudvarhely. 

16 decembris. — Cathedrali ecclesiae Armenopolitanae seu Szamos- 
Ujvariensis Rumenorum ritus Graeco-Catholici, Revhum Basilium Hossu, 
hactenus Episcopum Sugosiensem Rumenorum. 

20 decembris. — Cathedralibus ecclesiis Recinetensi et Lauretanae 
Revmum Alphonsum Andreoli, hactenus Episcopum Feretranum. 

30 decembris. — Cathedrali ecclesiae S. Ioannis de Cuyo sacerdotem 
losephum Americum Orzali, archidioecesis Bonaérensis, parochum S. Mi- 
chaélis Archangeli in civitate Bonaérensi. 

— Cathedrali ecclesiae Lojanae sacerdotem Carolum Mariam de 
la Torre, archidioecesis Quitensis, ibique canonicum theologum ecclesiae 
metropolitanae. 


S. Congregatio Ritwum. 


8. CONGREGATIO RITUUM 


AUXIMANA. 


DECRETUM BEATIFICATIONIS ET CANONIZATIONIS VEN. SERVI DEI 
BENVENUT!I BAMBOZZI SACERDOTIS PROFESSI ORDINIS MINORUM CONVENTUALIUM. 


Auximi in Piceno, die 23 Martii anno 1809, ab honestis coniugibus 
Vincentio et Elisabetha Frontalini ortus est Benvenutus Bambozzi, qui 
inde a pueritia vitam egit omne laude dignam. Ab ipsa pia genitrice et 
a familiae curione fidei rudimentis morumque praeceptis sancte instru- 
ctus, postquam in agrorum cultura et in domesticis negotiis suam opem 
contulisset, anno aetatis vigesimo secundo, recessus tranquillitate atque 
intimiore cum Deo coniunctione selecta, ad illius civitatis conventum 
S. Iosephi a Cupertino, Ordinis Minorum Conventualium, sponte con- 
volavit. Die tertia decembris anno 1832 religionis vestem induit et, tyro- 
cinio laudabiliter peracto, anno subsequenti, die nona eiusdem mensis 
decembris, sancta gestiens laetitia, solemnia vota professus est. Illico 
Urbinum mittitur studiorum causa; quo tempore quum quotidianos in 
virtute ac doctrina faceret profectus, ad minores et maiores Ordines 
per gradus usque ad sacerdotium ascendere meruit. Biennio post, Ben- 
venutus iam sacerdos Pisaurum, ex moderatorum voluntate, se confert, 
ut studio theologiae moralis theoreticae et practicae totus incumberet, 
itemque artem artium, regimen animarum, melius addisceret. Anno 1837 
Cameranum concessit, ubi maximum sui desiderium reliquit cum coe- 
nobio Fractae praepositus fuit. Sacro tribunali, concionibus ad populum, 
infirmis et morientibus sedulam praestitit operam, se enim hominem 
populi dicere solebat. Dum dicto coenobio praeerat, etiam S. Officii Vi- 
carius electus fuit atque huiusmodi munus suavi fortitudine exercuit. 
Deo per moderatores sic disponente, anno 1844 in patriam reversus, 
Benvenutus idoneum tyronum magistrum se exhibuit, donec, anno 1861, 
ob illorum temporum acerbitatem ac tristitiam suppresso coenobio atque 
expulsis dispersisque sodalibus, ipse solus cum socio Basilicae S. Io- 
sephi rector et custos relictus est. Anno vero 1866 servus Dei eandem 
sodalium sortem passus et in parva domo hospes el amicus exceptus, 
parochis civitatis auxiliator adstitit valde utilis in omnibus sacri mini- 
sterii operibus. Tandem, apostolicis laboribus praestans, die vigesima 

quarta Martii anno 1875 e vita migravit. Opinio sanctitatis quam Dei 
Famulus vivens sibi adeptus fuerat, post obitum magis in dies illustris 
ac diffusa emicuit. Hine in ecclesiastica Curia Auximana inquisitiones 
Ordinariae super eiusmodi fama inchoatae atque expletae, Romam ad 
Sacrorum Rituum Congregationem transmissae sunt. Peracta autem 
revisione scriptorum Servi Dei, obtentisque a lapsu decennii et ab inter- 
ventu ac voto Consultorum Apostolicis dispensationibus, quum nihil obsta- 
ret quominus ad ulteriora procedi posset, instante Rho Dio Dominico 
Jaquet, Archiepiscopo tit. Salaminae atque Ordinis Minorum Conven- 
tualium Postulatore Generali, attentisque litteris postulatoriis quorun- 
dam Emorum S. R. E. Cardinalium, complurium Rmorum Sacrorum 
Antistitum ac Praepositorum Ordinum Regularium, Emus et Rmhus Do- 
minus Josephus Calasanctius Cardinalis Vives y Tuto, huius Causae 
Ponens seu Relator, in Ordinariis Sacrorum Rituum Congregationis Co- 
mitiis subsignata die ad Vaticanum cvadunatis, sequens dubium discu- 
tiendum proposuit: An sit signanda Commissio Introductionis Causae in 
casu et ad effectum de quo agitur? Et Emi ac Rmi Patres Sacris tuen- 
dis Ritibus praepositi, post relationem ipsius Eihi Ponentis, audito etiam 
voce ac scripto R. P. D. Alexandro Verde, Sanctae Fidei Promotore, omni- 
bus sedulo perpensis, rescribendum censuerunt: Affirmative seu signan- 
dam esse Commissionem, si Sanctissimo placuerit. Die 5 Septembris 1911. 

Facta postmodum de his Sanctissimo Domino Nostro Pio Papae X 
per infrascriptum Cardinalem Sacrae Rituum Congregationi Praefectum 
relatione, Sanctitas Sua Rescriptum Sacrae ipsius Congregationis ratum 
habuit ac probavit, simulque propria manu signare dignata est Com_ 
missionem Introductionis Causae Beatificationis et Canonizationis Ve- 
nerabilis Servi Dei Benvenuti Bambozzi, sacerdotis professi Ordinis Mi- 
norum Conventualium, die 6, eisdem mense et anno. 


Fr. S. Carp. MarTINELLI, Praefectus. 
L. S. 
+ Petrus La Fontaine, Episc. Charystien., Secretarius. 

SACRA ROMANA ROTA 


In S. R. Rota actae sunt sub secreto sequentes Causae, quarum definitiva 
sententia editur tantum in parte dispositiva in sequentem modum : 


I. Nicien. - Nullitatis Matrimonii. 
Proposito dubio: An constet de nullitate matrimonii in casu ; RR. 
PP. DD. Auditores de, turno, scilicet S. Many, Ponens, F: Heiner et 
I. Prior, sub die 24 Ian. 1911, respondendum censuerunt: Affirmative. 
Adversus sententiam interposita est appellatio. 


H. Acricentina. - Impedimenti ad matrimonium contrahendum. 
Proposito dubio: An constet de existentia impedimenti in casu, et 
locus sit refectioni damnorum in casu; RR. PP. DD. Auditores de turno, 
scilicet A. Sincero, Ponens, I. Mori et Fr. Cattani, sub die 25 Ian. 1911, 
respondendum censuerunt: Affirmative ad utramque partem. 


III. Tunkrven. Occip. - Nullitatis Matrimonii. 
Proposito dubio: An constet de nullitate matrimonii in casu ; RR. 
PP. DD. Auditores de turno, scilicet F. Heiner, Ponens, I. Prior et A. Sin- 
cero, sub die 31 Ian. 1911, respondendum censuerunt: Affirmative. 


IV. Sugssana. - Remotionis a paroecia. 

Propositis dubiis: 1.° An constet de nullitate sententiae a Rina Curia 
editae, ita ut sive odium plebis sive aliae causae adductae pro remotione, 
una cum clausula adiecta circa reditum in paroeciam, non sustineantur 
in casu; 2.° An sustineatur provisio circa deputationem Vicarii paro- 
chialis in casu; RR. PP.’ DD. Auditores de turno, scilicet I. Mori, 
Ponens, F. Cattani et A. Perathoner, sub die 3 Februarii 1911, respon- 
dendum censuerunt: Ad 1.°" dubium, Negative ; ad 2.°™ Affirmative. 


V. Gnesnen. - Jurispatronatus. 
Proposito dubio: An iure merito institutio Sac. N. N., parochi loci X, 
in beneficio parochiali allerius loci denegata fuerit a Rma Curia; RR. 
PP. DD. Auditores de turno, scilicet A. Sincero, Ponens, I. Mori et 

F. Cattani, sub die 14 Februarii 1911, respondendum censuerunt : 


Negative. 
Adversus sententiam interposita est appellatio. 


VI. Nanneten. - Nullitatis Matrimonii. 
Proposito dubio: An constet de nullitate matrimonii in casu ; RR. 
PP. DD. Auditores de turno, scilicet, I. Mori, Ponens, F. Cattani et 
A. Perathoner, sub die 25 Februarii 1911, respondendum censuerunt: 
Affirmative. 


VII. Panamen. - Nullitatis Matrimonii. 
Proposito dubio: An constet de nullitate matrimonii in casu; RR. 
PP. DD. Auditores de turno, scilicet, I. Mori, Ponens, F. Cattani et 
A. Perathoner, sub die 11 Aprilis 1911, respondendum censuerunt: 
Affirmative. 
Adversus sententiam interposita est appellatio. 


VIII. Romana. - Nullitatis Matrimonii. 
Proposito dubio: An constet de nullitate matrimonii in casu ; RR. 
PP. DD. Auditores de turno, scilicet, A. Sincero, Ponens, I. Mori et 
F. Cattani, sub die 12 Maii 1911, respondendum censuerunt: Negative. 


IX. Parisien. - Nullitatis Matrimonii. 
Proposito dubio: An constet de nullitate matrimonii in casu ; RR. 
PP. DD. Auditores de turno, scilicet, I. Prior, Ponens, A. Sincero et 
I. Mori, sub die 23 Maii 1911, respondendum censuerunt: Affirmative. 


X. Crncrnnaten. - Nullitatis Matrimonii. 
Proposito dubio: An constet de nullitate matrimonii in casu ; RR. 
PP. DD. Auditores de turno, scilicet, I. Prior, Ponens, A. Sincero et 
I. Mori, sub die 9 Iunii 1911, respondendum censuerunt: Affirmative. 


XI. Constantiniana. - Diffamationis. 

Proposito dubio: An sententia Rotalis diet 12 Dec. 1910 sit confir- 
manda vel infirmanda in casu; RR. PP. DD. Auditores de turno, sci- 
licet, F. Heiner, Ponens, Prior et Sincero, sub die 19 Iunii 1911, respon- 
dendum censuerunt: Sententiam esse infirmandam, i. e. constare de 
diffamatione, ita ut sit locus refectioni damnorum in casu. 

Adversus sententiam interposita est appellatio. 

XII. Parisien. - Nullitatis Matrimonii. 
Proposito dubio: An constet de nullitate matrimonii in casu ; RR. 
PP. DD. Auditores de turno, scilicet, S. Many, Ponens, F. Heiner et 
I. Prior, sub die 28 [unii 1911, respondendum censuerunt: Affirmative. 


XIII. OrtHonen. - Nullitatis Matrimonii. 

Propositis dubiis: 1.° An sententia Rotalis diei 15 Iunii 1910 sit 
confirmanda vel infirmanda in casu; 2.° An consilium sit praestandwm 
Domino Papae pro dispensatione a matrimonio rato et non consummato 
in casu; RR. PP. DD. Auditores de turno, scilicet, G. Sebastianelli, Po- 
nens, S. Many et F. Heiner, sub die 15 Iulii 1911, respondendum cen- 
suerunt: Ad 1.°" dubium, Sententiam esse confirmandam ; ad 2.°™ Affir- 
mative, praevia actorum sanatione. ' 


XIV. Constantien. - Nullitatis Matrimonii. 
Proposito dubio: An constet de nullitate matrimonii in casu ; RR. 

PP. DD. Auditores de turno, scilicet, I. Prior, Ponens, A. Sincero et 
I. Mori, sub die 18 Tulii 1911, respondendum censuerunt: Affirmative. 


XV. Panamen. - Nullitatis Matrimonii. 

Proposito dubio: An sententia Rotalis diet 11 Aprilis 1911 sit con- 
firmanda vel infirmanda in casu; RR. PP. DD. Auditores de turno, sci- 
licet, F. Heiner, Ponens, I. Prior et I. Alberti, sub die 29 Tulii 1911, 
respondendum censuerunt: Sententiam esse confirmandam. 


XVI. Romana. - Nullitatis Matrimonii. 
Proposito dubio: An constet de nullitate matrimonii in casu ; RR. 
PP. DD. Auditores de turno, scilicet, A. Sincero, Ponens, I. Mori et 
F. Cattani, sub die 28 Augusti 1911, respondendum censuerunt: Negative. 
Adversus sententiam interposita est appellatio. 


XVII. Nicren. - Nullitatis Matrimonii. 

Proposito dubio: An sententia Rotalis diet 24 Ianuarii 1911 sit 
confirmanda vel infirmanda in casu; RR. PP. DD. Auditores de turno, 
scilicet, Rihus M. Lega, Decanus, Ponens, G. Sebastianelli et I. Alberti, 
sub die 30 Augusti 1911, respondendum censuerunt: Sententiam esse 
confirmandam. 

Romae, ex Cancellaria S. R. Rotae, die 10 Ian. 1912. 


Sac. Tancredes Tani, Notarius. 


IL. 
SALUTIARUM. 


1URIUM. 


Pio PP. X feliciter regnante, Pontificatus Dominationis suae anno 
nono, die 2 Septembris 1911, RR. PP. DD. Aloisius Sincero, Ponens, Io- 
seph Mori et Fridericus Cattani, Auditores de turno, in causa « Salutia- 
rum - lurium » inter Archipresbyterum Parochum Ecclesiae Parochialis 
Cathedralis Salutiarum, Iacobum Conte, actorem, repraesentatum per legi- 
timum procuratorem Aloisium Lavitrano, Advocatum, et Capitulum eius- 
dem Ecclesiae Cathedralis, repraesentatum per legitimos procuratores Vin- 
centium Sacconi et Angelum D’Alessandri, Advocatos, sequentem tulerunt 
definitivam sententiam. 

1. Salutiis, Taurinensis Dioecesis oppido, iam a remotissima anti- 
quitate insigni admodum et multitudine abundanti, habebatur Ecclesia 
Parochialis nuncupata Plebania Beatae Mariae. . 

Anno 1483 Cardinalis Dominicus Della Rovere litteris, die 21 Ia- 
nuarii datis, quae incipiunt: « Per immaculata Salvatoris nostri », aucto- 
ritate Apostolica, qua per litteras Sixti PP. IV fungebatur, praefatam 
Parochialem Ecclesiam in Collegiatam cum Capitulo, Choro, Sigillo, et 
aliis collegialibus insigniis de novo erexit, ac omnibus collegialibus pri- 
vilegiis, praerogativis, titulis et honoribus insignivit. Et in ea Decana- 
tum, qui inibi principalis Dignitas... nec non Archidiaconatum, Praepo- 
situram, Archipresbyteratum cui cura immineat animarum... de novo 
erexit et instituit. 

lulius vero II, anno 1511, eandem Collegialem Ecclesiam in Cathe- 
dralem erexit cum praeeminentiis, honoribus et privilegiis, quibus aliae 
Cathedrales Ecclesiae de iure vel consuetudine utuntur. 

Supra qua facti specie nunc causa inter Archipresbyterum Iacobum 
Conte et Capitulum Ecclesiae Cathedralis agitatur hisce sub dubiis: 

1.° An, quibusque sub limitibus, cura animarum habitualis compe- 
tat Capitulo vel potius Archipresbytero, in casu; 

2° An Archipresbytero, in casu, competat cura actualis universa, 
exclusive et independenter a Capitulo exercenda; 

3.° An Archipresbyter habendus sit verus Parochus, et Paroeciam 
exclusive a Capitulo repraesentare possit; 

4.° An et quomodo regimen Ecclesiae Cathedralis competat Capi- 
tulo vel Archipresbytero in casu; 

5.° An Archipresbyter habeat ius residendi in domo Ecclesiae Ca- 
thedrali adiacenti, eamque domum ad usum habitationis aptandi suis 
sumptibus, et independenter a Capitulo. 


I. 


2. Primum dubium quod attinet, curam nempe animarum habitualem 
et actualem, potestas ea peragendi, quae pertinent ad Sacramentorum 
ministrationem et alia huiusmodi, quae antiquitus ab ipsis Episcopis ut 
plurimum, aut a cathedralium archipresbyteris praestabatur, appellata 
est posterius a decretalibus cura animarum, Marius Lupus, De Paroe- 
cits ante annum 1000, disert. 2, cap. 10; Bouix, De Parocho, Part. I, 
Cap. V,§ IV, et nune a parocho exercetur, qui communiter intelligitur 
presbyter legitime deputatus, cui ex officio competit obligatio et ius no- 
mine proprio rite et independenter et plene exercendi propriam curam 
animarum certi numeri fidelium regulariter intra determinatum territo- 
rium dioecesis degentium, qui vicissim ab eodem presbytero sacra reci- 
pere aliquatenus tenentur. Wernz, Ius Decret., Tom. II, Tit. XXXIX, 
n. 821, I; Bouix, cit. Pars I, Cap. IX, § Il et III. 

3. Cura animarum, hoc stricto et proprio sensu accepta « pro cura 
« poenitentiali, quae exercetur in foro animae », Barbosa, De officio et 
potestate Parochi, Pars 1, cap. 1. num. 47, « in duplici est differentia, 
« alia nempe dicitur actualis, alia vero appellatur habitualis. Actualis 
« cura, (ex eodem. Barbosa, ibid., num. 48), illa est, quam quis actua- 
« liter, id est actu per se gerere tenetur in populum ex necessitate officii 
« ratione parochialis vel beneficii curati in quo est canonice intitulatus 
« et institutus. Habitualis vero ab actuali distincta illa dicitur, quae 
« penes aliquem ratione alicuius beneficii in fieri est, sed non in facto, 
« quia is executionem potestatis non habet, vel defectu tituli spiritualis 
« per unionem accessorie factam extincti, aut quia parochiani recesserunt 
« ex causis relatis per Azor, Inst. mor. |. 3, cap. 12, quaest. 6, vel quia ex 
« privilegio seu consuetudine levatus fuit onere exercendi actu ». 

4. Sed est et alia inter animarum curam habitualem et actualem 
distinctio seu differentia communior et usitatior. Ille dicitur ex Bouix, 
cit. Pars I, Sect. III, Cap. I, n. 2, habitualem dumtaxat curam habere, 
qui de facto illam non exercet, nec exercere valet, sed tantummodo 
aliquatenus potest et debet providere ut per aliquem, sub vicarii nomine, 
exerceatur. Tale est verbi gratia capitulum cathedrale, quando ipsi 
adnexa est cura animarum. E contra ille actualem curam habere dici- 
tur, qui de facto eam exercendam habet. Vel, ut accuratius detinit Wernz, 
cit. n. 821, II, parocho habituali cura animarum nec de facto nec de 

iure exercenda competit, sed tantum potest et debet providere ut per 
aliquem vicarium exerceatur; quare verus parochus non est, sed iste 
titulus parochi habitu tantum inservit ad certa iura praeservanda ; 
actualis vero parochus est qui de facto et de iure actu exercet saltem 
curam animarum. De hoc posteriori differentiae genere quaestio plerum- 
que esse potest, praesertim in capitulis Italiae, Friedberg-Ruffini, Tratt. 
del Diritt. eccles., § 71, not. 12. 

5. Verum, quod maximi interest in re nostra, hoc posterius et usi- 
tatius differentiae genus ortum tantum duxit post Tridentinam Syno- 
dum. Bouix, loc. cit. et ib., Cap. II, § III, Praen.; Rivarolo, Governo della 
Parrocchia, Part. 1IT, Cap. VU, II; Rota coram Sebastianelli, Faesu- 
lana-Iurium, 16 Februarii 1911. 

Cone. enim Trident. Sess. VII, De Reform., c. 5; Sess. XX V, De Reform. 
c. 16, et praesertim dict. Sess. VII, c. 7, statuit ut beneficia ecclesiastica 
curata, quae cathedralibus, collegiatis, seu aliis ecclesiis vel monasteriis, 
beneficiis, seu collegiis aut piis locis quibuscumque perpetuo unita et © 
adnexa reperiebantur, ab Ordinariis locorum annis singulis visitentur, 
qui sollicite providere procurent ut per idoneos vicarios, etiam perpe- 
twos, nisi ipsis Ordinariis pro bono ecclesiarum regimine aliter expe- 
dire videbitur, ab eis... ibidem deputandos, animarum cura laudabiliter 
exerceatur. 

6. Nunc autem, ad quaestionem cuinam competat animarum cura 
habitualis in casu, Capitulo ne, an Archipresbytero, id potissimum et 
in primis dirimendum est ex documento erectionis ecclesiae Parochialis 
Salutiarum in Collegiatam, quod unice attendendum est, ut notat Rebuf. 
in praw. benefic. tit. de Vicar. perpet., num. 2 in fine, et n. 6 in fine, et 
dixit Rota coram Coccino, decis. 1208, n. 3; et coram Guaxardo in Me- 
levitana parochialis, decis. 400, p. XVIII, t. 1, n. 2-5; et coram Celso 
in Romana-Iurium, par. 4, dec. 1651, decis. 204, p. XI, num. 1 rec. Et 
nonnisi, ubi non constet de erectionis inilio, ad coniecturas et indicia 
et praesumptiones confugiendum est. Arg. ex Innoc. in cap. postulasti, 
de iurepatron.; Ioan. Andrea et aliis in cap. nobis eod. tit.; Alex., cons. 6, 
n. 1 et 2, lib. IT; Barbosa, De Canonicis et Dignitat. Ecclesiar. Cathe- 
dral. et Collegiat., Cap. II, n. 9. 

7. Iamvero Parochialis Ecclesia Salutiarum erecta fuit in Collegia- 
tam anno 1483 Litteris die 21 Ianuarii eiusdem anni datis; non igitur 
post, sed ante Concilium Tridentinum. 

Quum ‘igitur ante Tridentinam Synodum capitula seu collegia pos- 
sent de facto et de iure per se exercere animarum curam, et de facto 
plurima capitula curam illam exercerent, omnibus ad id operam na- 

vantibus canonicis, Bouix, l. c., Part. I, Sect. III, c. II, § c, Praen. 1 et 2; 
quum nempe tantum post Tridentinam Synodum nequiverint, regula- 
riter saltem, collegia exercere per se curam animarum, quae perpetuo 
unita et adnexa eisdem reperiebatur, sed eadem per idoneos vicarios ab 
Ordinariis deputandos exercenda de facto et de iure esset; quum uno 
verbo tantum post Tridentinum Concilium, et ab ipso ortum duxerint 
posterioris illius, de qua supra, inter curam habitualem et actualem 
distinctionis non tantum nomen et termini, sed res ipsa, seu substantia 
et conceptus, iuridicum nempe ut nunc vocatur institutum, iam patet 
curam illam animarum, quae in litteris erectionis imminere dicitur 
Archipresbyteratui non posse intelligi de cura quae exercenda sit ab 
archipresbytero de facto et de iure ut vicario, sive amovibili sive per- 
petuo, ad terminos ipsius Tridentinae Synodi. 

8. Sed nunc ad quaestionem intimius penetrandam et quaquaver- 
sus definiendam in casu, ulterius animadvertendum est curam habitua- 
lem, ab actuali distinctam, duplici ratione competere posse capitulo 
sive collegiatae, sive cathedrali, translativo nempe iure, vel nativo; Rota 
coram Muto, Vicen.-Hebdomadariae, 4 Iul. 1698, n. 13. Translativo iure, 
cum ecclesia parochialis vel beneficium ecclesiasticum curatum unita 
fuerint et perpetuo adnexa capitulo, Concil. Trid., cit. seu pleno iure 
incorporata, Pirhing, Jus Can., Lib. III Decr., Tit. V, n. 218; Schmalzgr., 
Ius eccles., Tom. III, Part. I, Tit. V, n. 194-198. Tune enim cura antea 
fuit penes ecclesiam parochialem vel penes beneficium curatum, et 
postea transfertur in capitulum, Rota coram Muto, cit. Nativo iure, si 
ecclesia collegiata vel cathedralis erecta fuerit cum cura animarum, seu 
parochialis vel curata, et in ea detur vicarius collegiatae curam habenti, 
Rota Romana-Vicariae coram Coccino, 8 Noy. 1621, decis. 316, p. IV, 
t. IIT, n. 1-2. Media quodammodo inter utramque via est, si ecclesia 
parochialis erigatur in collegiatam, in qua institutus sit archipresby- 
teratus prima dignitas et archipresbyter curam animarum per seipsum 
exercere debeat; Pignatelli, Consult. Canon., Tom. IX, Consult. 150 et 169, 
seu in qua, ut accuratius explicat Pitonius, Discept. eccles., Pars II, discept. 
XLV, cura animarum exerceatur ab archipresbytero, vel a prima digni- 
tate, ut collegii capite. 

9. De translativo iure proprie dicto nobis non est agendum in 
casu, sed nec de nativo iure proprie dicto, ut patet. 

Non enim ecclesia parochialis seu Plebania Beatae Mariae incor- 
porata fuit Capitulo collegiatae, quippe quod nondum existebat; nec 
item ecclesiae collegiatae iam curam animarum habenti datus est vi- 
carius, vel in ea erecta est vicaria perpetua; sed Ecclesia ipsa Paro- 

chialis creata fuit in Collegiatam. De tertia igitur tantum forma, seu 
ratione, quaestio esse potest in casu nostro. 

10. Qua in re probe notandum est, rationem, cur Pignatelli statuit 
atque iudicat eo ipso quod ecclesia curata est collegialis, eiusmodi curam 
pertinere de iure ad capitulum, docetque esse regulam, quod cura annexa 
collegiatae habitu spectet ad ipsam, actu vero ad personam quae illius 
exercitio praeficitur, eam esse definite, quod in istis ecclesiis collegiatis, 
in quibus presbyteri divina ministrantes faciunt collegium, « archipre- 
« sbyter, prior, sive decanus, aliusve est non uti parochus, sed uti 
« collegii caput », Pignatelli, cons., 150, n. 3; ubi citat Bald., consil. 74, 
n. 4, lib. IV, ac Rotam, coram Cavaler., decis. 274, n. 4. Accuratius id 
explicat Pitonius, cit., n. 4 docens: « Nihilominus mihi videtur verior 
« sententia, quod in ecclesia collegiata de iure regulariter cura habi- 
« tualis resideat penes capitulum seu collegium, ea ratione quod archi- 
« presbyter in collegiata est uti caput collegii et non uti parochus, et 
« exercet curam nomine collegii, tamquam ipsius caput, cum nequeat 
« universitas, seu corpus collegii exercere curam actualem de per se, 
« sed debeat eam explicare per unum qui repraesentet vices universi- 
« tatis, ut est decanus, prior, seu archipresbyter, ut notat Pignatelli, 
« dict. Consult. 150, n. 3, ad differentiam archipresbyteri in cathedrali, 
«ad quem spectat exercitium curae eiusdem cathedralis, et sic paro- 
« chus ibi censetur, iuxta Text. in cap. 1 et cap. Officium de off. de Ar- 
« chipresbytero; Merlino, decis. 480, n. 5; et firmavit S. Congr. in Fir- 
« mana, 4 Iulii 1654, apud Pignatelli, ubi prowime, n. 16 ». 

11. Et hine est quod Pignatelli, Consult. 169, n. 9, probat curam 
habitualem residere penes collegium ex ipsa erectione parochialis eccle- 
siae in collegiatam, in qua fuerunt instituti unus archipresbyter, prin- 
cipalis dignitas, qui curam animarum per seipsum exercere deberet ; 
ex hoc enim quod archipresbyter est principalis dignitas, curam ani- 
marum exercet ut caput collegii. Cons., 150,n. 3, vel uti minister capi- 
tuli et collegii. Cons. 169, cit., n. 10. 

12. Iamvero litterae erectionis Ecclesiae Parochialis Salutiarum in 
Collegiatam nullam omnino curam tribuunt Collegio seu Capitulo, 
quippe quae de eo, quoad curam animarum, ne mentionem quidem fa- 
ciant. Curam animarum imminere statuerunt profecto Archipresbytera- 
tui, sed inibi, seu in Capitulo Collegiato Salutiarum de novo erecto. 
Archipresbyter non est principalis seu prima dignitas, sed quarta, 
nempe post Decanatum, Archidiaconatum et Praeposituram; quare hanc 
curam Archipresbyter de per se, ut cum Pitonio loquamur, exercet, non 
vero vice collegii. 

13. Tum igitur quia instrumentum erectionis nullam omnino curam 
tribuit Capitulo seu Collegio, et tamen, utpote ante Concilium Triden- 
tinum, omnimodam et totalem curam eidem tribuere equidem potuisset ; 
tum quia curam tribuit Archipresbyteratui, et Archipresbyter ibi non 
est prima seu principalis dignitas, concludendum est habitualem curam 
animarum non competere Capitulo Salutiarum, sed utramque, habitualem 
et actualem, pertinere Archipresbytero. 

14. Hine statim apparet fundamento destitutas esse tot praesum- 
ptiones et auctoritates in favorem Capituli adductas ab eiusdem Patronis. 

Regula enim ex Pignatellio et Pitonio allata quod in ecclesiis col- 
legiatis cura habitualis de iure spectat ad capitulum et solum actualis 
ab archipresbytero exercetur vel est tantum quaedam praesumptio, 
Scarfant., Lucuwb. Canonic., L. IIT, Tit. ITT, n. 32, quae cedere debet veri- 
tati, et non habet locum ubi ex fundationis initio contrarium aperte 
constat, Barbosa, cit., De Canonic., vel in allatis Doctoribus procedit ex 
eo quod, ut vidimus, archipresbyter est uti caput collegii Pignatel., 
cit. cons., 150, n. 3, est prima dignitas, Pignatel., cit., cons. 169 in facti 
specie, seu principalis dignitas, ib., m. 9; ex eo nempe quod archipre- 
sbyter in collegiata est uti caput collegii, qui repraesentet vices univer- 
sitatis. Piton., cit., n. 4. 

Tam quoque longe abest quin causa vel casus consideratus a Pi- 
gnatello, consult. 169, sit nostro persimilis, ut potius sit, quoad punctum 
iuris, plane diversus. 

Hine quoque explicatur cur Sacra Congregatio Concilii in Maza- 
rien., diei 12 Ianuarii 1743, decreverit, spectare curam habitualem Ca- 
pitulo; nam ibi cura animarum imminebat « cantoratui qui principalis, 
« et decanatui qui secunda dignitas » existebat; curam igitur exercere 
ut Collegii caput censendi erant. 

15. Nec probat contra Archipresbyterum auctoritas Rotae in Ro- 
mana- Vicariae, coram Coccino, cit., cuius decisionis summarii fragmen- 
tum adducitur a Capituli Patronis. Nam ibi in corpore decisionis, . 1-2 : 
« Domini censuerunt curam actualem omnimodam esse penes dictum 
« vicarium, habitualem vero penes capitulum; ratio decisionis fuit quia 
« certum est quod cum ista ecclesia collegiata sit parochialis ante ere- 
« ctionem dicti vicariatus, cura residebat penes capilulum... et propterea 
« Papa erigendo vicariam perpetuam et in vicarium transferendo cu- 
«ram, nihil aliud fecit quam constituere illum actu rectorem curae 
« animarum, licet proprie non sit rector ecclesiae... auferendo curam a 
« capitulo... firma tamen remanente cura habituali penes capitulum... ». 
Non igitur ex ratione collegialitatis Rota deducit curam habitualem in 

capitulo, sed ex eo quod ecclesia collegiata iam erat parochialis ante 
erectionem vicariatus ; qui non sunt termini quaestionis nostrae. 

16. Item non pro Capitulo, sed contra ipsum probat auctoritas 
Rotae, in Melevitana parochialis, cit., cuius iterum fragmentum tantum 
adducunt Patroni Capituli; haec enim habet Rota: « Licet regula sit 
«in ecclesia collegiata curam habitualem residere penes collegium. 
« actualem tantum penes vicarium... attamen ea quae admittitur vel 
« quando datur vicarius collegiatae curam habenti, vel quando eidem 
« fit unio parochialis cum omnibus suis iuribus et redditibus, non appli- 
« catur... ». 

17. Eoque minus relevat auctoritas Viviani, Prax. iurispr., T. I, 
Cap. VII, § 31: nam nullum dubium est vicarium habere tantum cu- 
ram actualem, si totum capitulum mandat exercitium curae huic vi- 
cario ad hoc approbato. Sed neque isti sunt quaestionis nostrae termini. 

18. Nec iuvat Capitulo ea interpretatio formulae « cui immineat 
« cura animarum » allata a suis Procuratoribus. Tam enim Rota quam 
canonistae eam curam interpretantur de actuali cura, non ex prae- 
sumptione quod ecclesia collegiata, eo ipso quod est collegiata, habeat 
curam habitualem, sed ex eo quod aliunde, seu sive ex terminis fun- 
dationis et erectionis collegiatae, sive ex terminis erectionis vicariae in 
collegiata iam curam habente, constet et certum sit capitulo spectare 
curam habitualem. 

Docet enim Rota in Romana iurium parochorum Celso, 4 Decem- 
bris 1651, n. 1: « Domini non revocaverunt in dubium quod cura ‘iabi- 
« tualis... sit penes canonicos et capitulum... idque deducebant tum ex 
« Bulla Innocentii VIII tum etiam ex alia Bulla Leonis X... et exinde 
« n. 12, iidem Patres censuerunt non urgere quod archipresbyter in lit- 
« teris Apostolicis fuerit provisus de archipresbyteratu cum assertione 
« quod illi immineat cura animarum ». 

Idem dicendum de Panimollo, quem Capitulum seu eius Patroni 
Archipresbytero opponunt; nam ex Pignatello, cit., consult. 169, n. 14: 
« Ne quidem relevaret si in provisionibus obtentis a Sede Apostolica 
« huiusmodi archipresbyteratus, legatur archipresbyteratui imminere 
«curam animarum. Quia est narrativa provisionum quae non debet 
« praeiudicare capitulo... ». 

Sensus igitur est, quod si ex terminis erectionis constet de cura 
habituali penes capitulum, termini provisionis factae archipresbyte- 
ratui praeiudicare non debent iuribus capituli, ideoque trahendi sunt 
ad terminos erectionis et iuxta illos interpretandi. Nostro autem in casu 
termini erectionis resistunt curae habituali Capituli; quare verba illa 


| 
| 
| 
| 


S. Romana Rota. 39 


Bullae erectionis « cui immineat cura animarum », neque ex subiecta 
materia, neque ex iure communi, intelligi possunt aut debent de cura 
actuali tantum. 

Eadem docet Rota in Romana-Vicariae, coram Coccino, 8 novem- 
bris 1621, cit., cuius fragmentum opponitur Archipresbytero; nam ibi 
n. 8, termini decisionis fuerunt de erectione vicarii perpetui in colle- 
giata curata, et ideo recte deducit Rota, ib., mn. 12: « quod cum Papa 
« voluerit vicarium gerere debere curam animarum Ecclesiae incum- 
« bentem, quia ista verba recipiunt interpretationem a [ure et intelli- 
« genda sint quoad actualem, non autem quoad habitualem, cum talis 
« sit natura vicarii perpetui, qui recipit de manu rectoris... ». 

Iamvero nullum dubium quod si dicatur cura incumbere vicario 
perpetuo in ecclesia iam collegiata curata, illa verba a lure intelligenda 
sunt de cura actuali, cum talis sit natura vicarii perpetui, ut optime 
addit Rota. 

At in casu nostro Bulla erectionis minime dicit curam incumbere 
Vicario perpetuo, sed Archipresbiteratui. 

19. Item non iuvat ea interpretationis ratio, quam Patroni Capi- 
tuli optimam censent et afferunt ex Rota in Barchinonen.-Vicariae co- 
ram Merlino, 12 Maii 1624, quod nempe etiam vicarius, qui habet sim- 
plex curae exercitium, curam recte dicatur habere; nam ibi Patres 
postquam, n. 3-4, docuerint quod « in hac unione fuit aperte disposi- 
«tum quod vicarius praesentari deberet ab archidiacono et institui ab 
« Ordinario, quod manifeste excludit concursum et apertissime arguit 
« curam ipsam quoad exercitium tantum fuisse translatam, quoad habi- 
«tum vero remansisse penes archidiaconum » exinde concludunt mi- 
nime obesse iuribus archidiaconi quod vicarius dicatur habere curam, 
cum etiam vicarius, qui habet simplex curae exercitium, curam recte 
dicatur habere. 

Sed inde absonum esset deducere quod qui curam habere dicitur, 
eam habet tantum in actu, vel ut vicarius: haec enim non conver- 
tuntur. 

20. Eoque minus iuvat propria verborum significatio, quam Capi- 
tuli Patroni deducunt ex Barbosa, De Par., part. I, c. I, n. 76-77, cuius 
verba velut mutilata afferunt. Docet enim Barbosa, ib., n. 76: « cum ha- 
« bemus verba actum denotantia non sufficit habitus, nisi etiam subsit 
« actus ». Unde verba Barbosae accipienda sunt affirmative quoad actum, 
non vero privative quoad habitum, et sensus est in casu nostro non suffi- 
cere quod Archipresbyter, qui dicitur habere curam, eam habeat habitu. 

91. Inefficax autem et a iure alienum est argumentum in favorem 

Capituli adductum, ex eo quod cura animarum, quae prius erat in pro- 
prietate penes ecclesiam parochialem, postea velut hereditate transiit 
in ecclesiam collegiatam ex ea erectam. Non enim analogiae trahendae 
sunt in absurda, quale esset fingere quod cura animarum sit velut bo- 
num in proprietate seu patrimonio existens, quod velut ex hereditate 
transeat in successorem. Caeterum non satis advertere Patroni Capituli 
quod requisita ad probandum aliquam ecclesiam esse parochialem acci- 
pienda sunt in oppositione ad alias ecclesias inferiores seu capellas, 
non vero in oppositione ad munus seu officium parochi. Barbosa, cit., 
De off. et pot. Par., P. I, c. 1, n. 26-31, coll., Aichner, Ius eccles., § 76 
et § 126, 2; Wernz, cit., IZ, n. 821. 

22. Quoad argumentum autem seu potius indicium allatum in fa- 
vorem curae habitualis Capituli ex ratione nominandi Archipresbyterum 
tribus fere prioribus saeculis, notandum est eum fuisse nominatum non 
ut vicarium, sed ut Archipresbyterum, cui ex terminis erectionis immi- 
nebat cura animarum. 

23. Indicium vero quod spectat, in favorem curae habitualis Capi- 
tuli, ex decimarum et funeraticiae stipis perceptione, notandum est cum 
Barbosa, cit., n. 31-35, quod licet quandoque ex perceptione decimarum, 
idemque dicendum de perceptione funeraticiae stipis, arguatur cura 
apud recipientem, ut in Decisionibus citatis, per Rotam, decis. 489, n. 3 
in fin., p. 1, recentiss.; non tamen semper nec necessario ea argui po- 
test. Sicut enim decimae possunt etiam acquiri ecclesiae non paro- 
chiali ex aliquo alio titulo, quam ex iure divino ex quo ecclesiae paro- 
chiali debentur, Exod. c. 20 in fine, et habetur in cap. 1, et in cap. cum 
homines, et in cap. pastoralis, de decim.; possunt enim et aliis ecclesiis 
acquiri alio titulo, puta praescriptione, cap. cum contingat, cap. cum in 
sua, eod. tit. cap. 1, de praescription in 6; Rebuff., de decim., g. 23, n. 6; 
Abbas, cons. 94, n. 2, vol. 1; Covarr., lib. I, var. c. 17, n. 6, et fuit consi- 
deratum in Florentina Parochialis, 22 Maii 1630, coram Coccino, ita 
etiam decimae potuerunt acquiri Capitulo Salutiarum alio titulo, prae- 
scriptionis nempe, vel translationis vel alio huiusmodi, et de facto acqui- 
sitas fuisse in casu non diffitemur; at non necessario acquirendae fue- 
runt titulo curae habitualis. 

Scilicet ius percipiendi decimas et alia huiusmodi, in genere non 
est nisi praesumptio iuris, Pichler, Jus Decr., L. IJ, Tit. XXIII, n. 5; in 
specie autem hoc et alia signa, ut si Capitulum participet de emolu- 
mentis curae, licet alioquin magni ponderis, possunt aliquando esse 
aequivoca. Scarfantonius, Lucubrat. canonic., Lib. ITI, Tit. If, n. 39. 

24. Idem prorsus dicendum de assertionibus Episcoporum emissis 

in visitationibus, vel de aliis similibus actibus affirmantibus pertinentiam 
curae habitualis penes Capitulum. Scarfant., cit., n. 31. Nam non sunt 
nisi indicia et praesumptiones. 

Iamvero quoad haec et omnia alia signa, seu praesumptiones alla- 
tas a Patronis Capituli, primo quidem non est confugiendum ad signa, 
indicia seu praesumptiones, nisi quando non constat de fundationis 
initio; secundo vero praesumptiones cedere debent veritati, quae in casu 
nostro manifestatur et aperte demonstratur ex Litteris erectionis, ut supra 
firmatum est. 

Curam igitur habitualem competere non Capitulo sed Archipresby- 
tero in casu, omnino iudicandum est. 

25. Neque opponatur curam habitualem non posse competere Ar- 
chipresbyteratui vel Archipresbytero, quia tunc eam de iure et de facto 
exercere deberet per vicarium; nam hoc verificatur in casu unionis seu 
incorporationis ecclesiae parochialis seu beneficii curati, Aichner, cit., 
§ 79, n. 2, non vero in casu nostro, Piton., cit., . 1, 3 et 4; Gennari, 
Questioni Canoniche, n. 379, pag. 459. 


II. 


26. Archipresbytero in casu competere curam animarum actualem 
in dubium revocatum non est, nec revocari potest. 

Quaesitum tantum est num ei competat cura universa exclusive 
et independenter a Capitulo exercenda. 

27. Qua in re minime est dubium Archipresbyterum, eo vel magis 

quod non tantum curam actualem sed et habitualem habeat, habere 
intentionem fundatam in iure quoad curam universam, Scarfant., cit., 
vol. I, Decision., pag. 257, n. 3, et pag. 15, n. 16, et Lib. IV, Tit. X, n. 16; 
Piton., cit., n. 1, eamque exclusive et independenter a Capitulo exer- 
cendam. 
28. Equidem Capituli Patroni contendunt Capitulum quibusdam iuri- 
bus potiri, quae ad actualem curam animarum manifeste pertinent, 
censentque insuper exinde etiam curam habitualem Capituli probari et 
confirmari. 

Verum ante omnia observandum est curam habitualem de per se 
ex hisce minime necessario sequi; dein vero haec iura, ut iam supra 
dictum est, potuerunt acquiri Capitulo titulo tantum praescriptionis, 
seu usucapionis, de qua nunc videndum est, num fuerit legitima atque 
valeat. 

29. Factum quod attinet, Patroni Capituli afferunt immemorabilem 
possessionem, et perantiquam consuetudinem ante hominum memoriam, 

qua Capitulum plura obit munera, quae ex communi disciplina stricte 
parochialia habentur. 

In iure quaevis usucapio ex possessione initium et statum capit, 
D’Annibal., Theol. Moral., IT, n. 145; in casu autem, possessio innixa fuit 
titulo inhabili et vitioso. 

Indubium enim est iam a primo tempore, quo erecta fuit Paro- 
chialis Ecclesia in Collegiatam, intercessisse conventionem seu remissio- 
nem curae, seu « super officio curae animarum », inter Archipresbyterum 
Bartholomaeum De Vaccis et Capitulum. 

At anno 1493 Archipresbyter Antonius De Vaccis, frater et suc- 
cessor Bartholomaei, in conventu capitulari habito die 14 Decembris 
edoctus de dicta remissione, illam approbavit et amplexus fuit, bene- 
placito semper Sedis Apostolicae et alterius superioris salvo, immo 
et ex tunc remisit dictam curam, suam exonerando et conscientiam 
Capituli onerando, huiusmodi tamen conditione adiecta, quatenus Ca- 
pitulum faceret cum effectu quod in annum proxime sequentem Sancta 
Sedes Apostolica remissionem praesentem admittat. Et casu quo hoc 
non obtineretur a Sancta Sede et non liberaretur ipse Dominus Ar- 
chipresbyter ab onere dictae curae, transacto dicto anno, sint partes 
et quaelibet earum in terminis primaevis, prout erant ante praesentem 
conventionem et remissionem. 

Haec conventio seu remissio curam animarum respiciebat, ut patet. 
At beneplacitum Apostolicum obtentum non fuit: non solum de illo obtento 
non constat, sed nec Archipresbyter exoneratus de facto fuit cura anima- 
rum. Quod si Capitulum perseveravit in cura animarum, saltem ex parte 
exercenda, ut patet ex documentis iam ab anno 1486 et 1506 existenti- 
bus, omnino censendum est eam exercuisse titulo illius conventionis 
seu remissionis, illegitimae prorsus et nullius valoris, ideoque precario 
velut exercuisse, atque possessionem titulo non solum inhabili sed et 
vitioso incoepisse. Cum autem ex una parte nemo sibi causam posses- 
sionis mutare possit, et ex alia praescriptio immemorialis non faciat 
praesumere titulum meliorem de mundo, quando constat, ut in casu, de 
titulo inhabili et vitioso, a quo initium sumpsit, concludendum est hanc 
usucapionem, sive praescriptionem vel consuetudinem nullius valo- 
ris esse. 

30. Dein, ut praetermittamus hanc possessionem non fuisse sem- 
per continuam et pacificam, ea vel fuit aequivoca, vel non fuisse talem 
non probatur. 

Nam si ex actis sufficienter probatur quidem haec iura exercita 
fuisse a Capitulo invitis et reluctantibus tertiis, non probatur tamen ea 

exercita fuisse invito Archipresbytero: potuerunt enim eadem iura exer- 
ceri concessione Archipresbyteri vel expressa, ut circa aliqua munia 
parochialia constat, vel tacita. Quare sententiandum est curam actualem 
universam, exclusive et independenter a Capitulo exercendam, Archipre- 
sbytero competere. 


II. 


31. Ex hisce plane sequitur Archipresbyterum habendum esse ut 
Parochum verum et absolutum, Piton., Discept. eccles., cit., n. 1, et Pa- 
roeciam exclusive a Capitulo repraesentare posse, arg. ex Pichler, Lib. [, 
Decret., Tit. XXVIII, § 3, n. 15; et omnino evidens est. 


IV. 


32. Quoad regimen Ecclesiae Cathedralis notandum est cum De 
Luca, De Iurisd. discep.; Card. Albitii, n. 104, non esse monstrum quod 
in una Ecclesia duo sint capita, diversis tamen sub respectibus, ut con- 
sideravit Rota in decis. Montis Regalis - Iurisdictionis 69 et 121, Part. I, 
recent. 

Quinam sint hi respectus, distinguendum est cum Rota coram 
Guaxardo, Melevitan.-Parochialis, 19 Februarii 1680, num. 32-33, inter 
functiones ecclesiasticas, quae respiciunt curae exercitium et admi- 
nistrationem Sacramentorum, per parochos fieri solitas, et alias quae 
de iure et consuetudine in ecclesiis cathedralibus per dignitates et 
canonicos in choro et collegialiter exerceri debent. Distinguendum nempe 
est inter functiones capitulares et parochiales; et quoad illas regimen 
ecclesiae cathedralis competere Capitulo, quoad has competere Archi- 
presbytero planum est, nam Archipresbyter in casu verus et absolu- 
tus parochus est ecclesiae Parochialis Cathedralis Salutiarum. 


Quoad ius Archipresbyteri residendi in domo Ecclesiae Cathedrali 
adiacenti, eamque ad usum habitationis aptandi suis sumptibus et inde- 
pendenter a Capitulo, notandum est ex una parte hanc domum non 
esse in proprietate Capituli, quippe quae veluti unum faciat cum Ec- 
clesia, et res ecclesiasticas ad cultum divinum inservire debere ; ex alia 
vero parte parochis residendum esse intra fines parochiae, in domo 
parochiali, ad effectum servitii personalis, atque domum parochialem 
quam nune Archipresbyter possidet, ob non contiguitatem, immo et 
distantiam ab Ecclesia Cathedrali, valde incommodam et incongruam esse 
curae animarum et servitio parochiali. 

Quare, saltem ex aequitate, Patres iudicarunt tribuendum esse Ar- 
chipresbytero ut resideat in domo Ecclesiae Cathedrali adiacenti eamque 
ad usum habitationis aptet suis sumptibus quidem, et independenter 
a Capitulo, sub dependentia tamen ab Ordinario, et refectis damnis, 
quae forte Capitulo exinde obvenire possint. 

Hisce igitur rite diligenterque perpensis, Nos infrascripti Auditores 
de Turno pro Tribunali sedentes, Christi nomine invocato, et solum Deum 
prae oculis habentes, propositis dubiis respondemus: 

Ad 1.°™ Negative ad primam partem, affirmative ad secundam ; 

Ad 2. Affirmative ; 

Ad 3. Affirmative ; 

Ad 4.™ Affirmative ad primam partem, quoad functiones capitulares; 
affirmative ad secundam, quoad functiones parochiales ; 

Ad 5." Affirmative, saltem ex aequitate, sub dependentia tamen Or- 
dinarii, et refectis damnis, quae Capitulo obvenire possint. 

Ita decernimus, declaramus et sententiamus, statuentes etiam ex- 
pensas esse compensandas inter partes. 

Ita pronunciamus, mandantes Ordinariis locorum et ministris Tri- 
bunalium, ad quos spectat, ut executioni mandent hanc nostram defi- 
nitivam sententiam, et adversus reluctantes procedant ad normam 
ss. Canonum, et praesertim cap. 3, sess. XXV De reform. Concil. Trid., 
iis adhibitis exsecutivis et coércitivis mediis, quae magis efficacia et 
opportuna pro rerum adiunctis exstitura sint. 

Romae, 9 Septembris 1911. 


Aloisius Sincero, Ponens. 
Ioseph Mori. 
Fridericus Cattani. 


Sac. T. Tani, Notarius S. R. Rotae. 


N. B. — Contra hanc sententiam Capitulum appellavit. 


Aloisius Sincero, Ponens. 

SECRETARIA STATUS 


EPISTOLA. 


AD R. P. D. ALOISIUM ERNESTUM DUBOIS, BITURICENSIUM ARCHIEl’:SCOPUM, DE 
NECESSITATE REDEUNDI AD PHILOSOPHIAM SCHOLASTICAM. 


Monseigneur, 

Le Saint-Pére Pie X a accueilli avec une particuliére satisfaction 
le projet que Votre Grandeur m’a prié de Lui soumettre relativement 
a la nécessité du retour 4 la Philosophie Scolastique, spécialement dans 
le clergé. 

Vous exposez trés opportunément, Monseigneur, qu’a la base des 
sciences sacrées il doit y avoir nécessairement une philosophie scolastique 
par ses principes et par ses méthodes, une philosophie fondée sur la 
croyance a la puissance de la raison et au caractére absolu de la vérité. 
Le Saint-Siége l’'a rappelé bien souvent et en des circonstances solen- 
nelles. 

L’Eglise est loin d’avoir jamais condamné les méthodes par les- 
quelles les sciences naturelles se sont constituées et ont pris de si 
merveilleux développements. Ce qu’Elle repousse, ce sont certains prin- 
cipes de la philosophie moderne, aussi contraires a la droite raison qu’a 
la vérité révélée. 

Le Saint-Pére bénit Vos généreux efforts et Vous félicite de trouver 
au milieu des soins multiples du ministére pastoral, le temps de dis- 
siper des équivoques et des confusions qui troublent les ames. 

Je saisis avec plaisir cette occasion de Vous renouveler, Monsei- 
gneur, les assurances de mon entier dévouement en Notre Seigneur. 


Le 13 Décembre 1911. 
R. Carp. MERRY DEL VAL. 


Secretaria Status. 

DIARIUM ROMANAE CURIAE 


S. CONGREGAZIONE DEI RITI 


CONGREGAZIONE ANTIPREPARATORIA. 


Il giorno 19 Decembre 1911, presso Il’ Emo e Reviho Sig. Cardinale Po- 
nente, Girolamo Gotti, si tenne la Congregazione Antipreparatoria dei Sacri 
Riti, nella quale i Rmi Prelati Officiali e Consultori Teologi hanno discusso 
e dato il loro voto sopra i miracoli della Ven. Serva di Dio Suor Anna di 
S. Bartolomeo, monaca Professa dell’ Ordine dei Carmelitani Scalzi. 


SEGRETERIA DI STATO 


NOMINE. 


ll Santo Padre con biglietti della Segreteria di Stato si é degnato di 
nominare : 


16 Decembre 1911. — 11 Rev. Don Giovanni Battista Rosa, Sostituto della 
Sacra Congregazione Concistoriale. 

21 Decembre. —- Gli Emi Signori Cardinali Giovanni Battista Lugari e 
Guglielmo Van Rossum, fra i membri della Commissione Pontificia per gli 
Studi Biblici. 

23 Decembre. — Mons. Carlo Perosi, Consultore della Sacra Congrega- 
zione Concistoriale. 

3 Gennaio 1912. — L’ Eto Signor Cardinale Diomede Falconio, Protet- 
tore della Chiesa e del Capitolo di Troia. 

5 Gennaio. — L’ Emo Signor Cardinale Basilio Pompilj, Protettore dell’I- 
stituto delle Suore di Nostra Signora della Compassione di Marsiglia. 

9 Gennaio. — L’Emo Signor Cardinale Basilio Pompilj, fra gli Emi- 
nentissimi Porporati componenti il Supremo Tribunale della Segnatura Apo- 
stolica. 

10 Gennaio. — L’Illho e Rho Mons. Tommaso Boggiani, Arcivescovo 
titolare di Edessa a Delegato Apostolico del Messico. 

13 Gennaio. — L’Emo Signor Cardinale Pietro Gasparri, Protettore della 
« Alliance des Maisons d’Education Chrétienne » di Dax. 


Il Santo Padre con biglietto e con Breve della Segreteria di Stato, si é 
degnato di nominare: 
Vescovo Assistente al Soglio Pontificio : 


5 Gennaio 1912. — Mons. Alfonso Andreoli, traslato dalla Sede Vescovile 
di Montefeltro alle Chiese riunite di Recanati e Loreto. - 

Protonotari Apostolici ad instar participantium : 

12 Dicembre 1911. — Mons. Teodoro Morel, dell’archidiocesi di Lione. 

18 Dicembre. — I] Rev. Patrizio Phelan, dell’archidiocesi di Melbourne 
in Australia. 

Prelati domestici di S. S.: 

5 Dicembre 1911. — Il Rev. Stanislao Carrillo, Parroco e Vicario Foraneo 
nella diocesi di Mérida (Venezuela). 

9 Dicembre. — 11 Rev. Canonico Michele Marin, Curato-Arciprete della 
Metropolitana di Chambéry. 

13 Dicembre. — I] Rev. Canonico 0. Giovanni Gardey, Vicario Generale 
Onorario di Parigi. 

16 Dicembre. — Il Rev. Prof. Ferdinando Pellegrini, aiutante di studio 
nella Segreteria dei Brevi ai Principi. 

19 Dicembre. — Il Rev. Canonico Dr. Emanuele Alves de Cunha, Decano 
della Cattedrale e Vicario Generale della diocesi di Angola e Congo. 

3 Gennaio 1912. — Il Rev. Francesco Saverio Musi, Parroco a Napoli. 


4 Gennaio. — Il Rev. Domenico Cantatore, Canonico Cantore della Cat- 
tedrale di Cerignola. 


5 Gennaio. — Il Rev. Francesco Signore, gia Arciprete di Monteroni nella 
diocesi di Lecce. 


Missionario Apostolico: 
19 Dicembre 1911. — Il Rev. P. Giovanni Vicedomini O. FF. MM., della 
provincia di Napoli. 
ONORIFICENZE 


Sua Santita con biglietto e con Breve della Segreteria di Stato, si é de- 
gnata di conferire le seguenti onorificenze : 


La Commenda con placca dell’ Ordine di S. Gregorio Magno, cl. civile: 
29 Dicembre 1911. — Al Sig. Barone Felice Uberto Réder de Diersburg, 
dell’ archidiocesi di Friburgo. 
3 Gennaio 1912. — Al Sig. Filippo Heineken, Presidente della Societa 
di Navigazione « Norddeutscher Lloyd » di Brema. 
5 Gennaio. —- Al Sig. Giuseppe Etrich, della diocesi di Kéniggratz. 


La Placca dell’ Ordine di S. Gregorio Magno : 
13 Dicembre 1911. — Al Sig. Comm. Giulio Rostand, di Parigi. 


La Commenda dell’ Ordine di S. Gregorio Magno, classe civile: 
13 Dicembre 1911. — Al Sig. Avv. Cav. Giorgio Féragus, Segretario del- 
Opera di S. Francesco di Sales a Parigi. 
16 Dicembre. — Al Sig. Emanuele Barone Ringhoffer, di Praga. 
— Al Sig. Enrico de Mattoni, di Gieshiibel presso Karlsbad. 

20 Dicembre. — Al Sig. Dott. Enrico Heidlmair, Consigliere dell’l. e R. Mi- 
nistero dei Culti e della Pubblica Istruzione, a Vienna. 


3 Gennaio 1912. — Al Sig. Conte Clemente de Westphalen, della diocesi 
di Paderborn. 


La Commenda dell'Ordine di S. Silvestro Papa: 


3 Gennaio 1912. — Al Sig. Giuseppe Anniser, della diocesi di Friburgo, 
Capo dell’ ufficio della Societa di Navigazione « Norddeutscher Lloyd » di Brema 
a Roma. 


Il Cavalierato dell’Ordine di S. Gregorio Magno, classe civile: 
13 Dicembre 1911. — Al Sig. Marcello Lecoq, di Parigi. 


16 Dicembre. — Al Sig. Dottor Manuel Dias de Aquino e Castro, Magi- 
strato Civile Federale del Brasile. 


2 Gennaio 1912. — Al Sig. Giovanni Kazazzian, della diocesi di Diarbekir. 
3 Gennaio. — Al Sig. Paolo Hopfner, dell’archidiocesi di Vienna. 


Il Cavalierato dell’ Ordine di S. Silvestro Papa: 
13 Dicembre 1911. — Al Sig. Mario Riggi, Notaro Segretario ed Archi- 
vista della Cancelleria Apostolica. 
14 Dicembre. — Al Sig. Ignazio Massaruti, gia computista della S. Con- 
gregazione Concistoriale. 


Il Santo Padre con biglietti della Segreteria di Stato, si é¢ degnato di 
nominare : 
Camerieri segreti soprannumerari : 
9 Gennaio 1912. — Mons. Oreste Gurini, della diocesi di Recanati. 
— Mons. Giuseppe Sorbellini, della diocesi di Loreto. 
13 Gennaio. — Mons. Francesco Saverio Montz, dell’archidiocesi di Colonia. 


Cameriere segreto di spada e cappa soprannumerario : 
8 Gennaio 1912. — Il Sig. Colonnello Orazio Walpole, della diocesi di 
Portsmouth. 


NECROLOGIO 


25 Decembre 1911. — Mons. Edoardo Pulciano, Arcivescovo di Genova. 


2 Gennaio 1912. — Mons. Giuseppe Lang, Vescovo titolare di Paralaide, 
Vicario Apostolico della Costa di Benin (Africa). 


8 Gennaio. — Mons. Dario Mattei-Gentili, gia Arcivescovo di Perugia. 
Gennaio. — Mons. Francesco Bonne, Arcivescovo di Tokio. 

